text:
Mu muco w’i Rwanda n’ahandi henshi ku Isi usanga umusore ari we ufite inshingano zo kubwira umukobwa ko yamukunze bityo n’umukobwa akicyiriza yemera ko bakundana. Ku basore benshi, bagorwa cyane n’iki kintu cyo gutereta abakobwa, cyane ko baba bafite ubwoba bwo guterwa indobo.
Ariko se ni gute wabona umukobwa mukundana? Ni he wabona inkumi mwemeranwa? Ese ni ukujya kuri ’bose babibireba’? Nibyo se koko iyo ufite amafaranga ntibyakugora kubona urukundo rw’ukuri? Dore ku by’ingenzi wagenderaho mu gihe wifuza kubona umukobwa mukundana:
1. Ntuzigere wishyiramo ko uri gushaka umukobwa mukundana
Igihe wishyizemo ko uri gushaka umukobwa mukundana, uzatungurwa no kubona utari kumubona mu gihe wihaye. Ibaze nawe umukobwa wese ubonye ukabona arakunyuze umusabye gukundana nawe! Biroroshye cyane ko yahita akeka ko ufite akabazo mu mitekerereze, bityo bikamworohera kuguhakanira.
Ugomba kwishyiramo ko ukeneye kugirana umubano n’ abantu muri rusange, cyane ab’ igitsina gore. Wabona umukobwa wumva wishimiye ukamwegera nk’ inshuti isanzwe ukamwimenyereza, ukamwereka ko nta bintu birebire bikugenza bitari ubucuti busanzwe. Ibi bigabanya ukwigunga, bikanakongerera amahirwe yo kubona umukobwa mukundana. Mu kurushaho kumwitaho no kumuba hafi ni naho urukundo ruzabazamukamo mwembi ubundi mukaba mwaba inshuti .
2. Iyo muganira, ni byiza ko uyobora aho kuyoborwa
Ntabwo ari byiza ku muhungu gukundana n’ umukobwa kuko ari we wabishatse. Ahubwo ni wowe muhungu wihitiramo. Igihe muganira rero ujye ugerageza kuyobora ibyo muganira, ariko nyine nta terabwoba. Ibi kandi ukabikora ku buryo bitagaragarira buri wese ko ushaka kuyobora ibiganiro. Nk’ umuhungu, uba ugomba kwereka umukunzi wawe ko uzamwuzuza, bishatse kuvuga ko uzamukorera byinshi atakwishoboza. Aho rero uba ugomba guhera ku biganiro kuko ariyo gahunda iba ibahuje muri icyo gihe. Muri make ntutume yicwa n’irungu nk’ aho ibiganiro byabuze.
3. Irinde kuba wenyine
Ntabwo uzabona umukobwa mukundana kandi nta n’uwo muganira bisanzwe ufite. Menya inshuti zawe kandi ugerageze kubana nazo mu gihe cyo kwishima. Aha ndavuga nko gusohokana, gukinana, gutemberana, gusurana n’ ibindi. Ugomba kandi kumenya inshuti z’ umuntu wumva uri gukunda ubundi ukagenda umenyana nazo byanashoboka mukagira gahunda muhuriramo. Urugero niba abakobwa bagendana bakunda koga, nawe ugafata ifatabuguzi kuri piscine aho bogera. Icyo gihe nawe muzamenyana ubundi umubano usanzwe ube watangiye.
Niba kandi ushaka ko umuntu runaka muzakundana mu bihe biri imbere, ni byiza ko umuha e-mail yawe, nimero za telefone, na facebook yawe ku buryo igihe cyose yagushaka atakubura.
4. Saba umukobwa wifuza ko mukundana ko mwasohokana
Burya ntabwo wamenya niba umuntu yaguhakanira gusangira nawe icyo kunywa cyangwa icyo kurya igihe atarabikwibwirira. Kandi si kenshi umuntu yakwangira ko musangira.
Ni byiza rero ko usaba umuntu uri kwiyumvamo ko mwasangira kuko bituma ubona umwanya wo kumwereka icyo ushoboye. Niba wumva bishobora kukugora kubimubwira amaso ku maso, ushobora kumwoherereza nk’ aka sms, cyangwa ukamuhamagara kuri telefone cyangwa se ukamwoherereza e – mail.
5. Menya neza umukobwa wifuza uwo ari we
Igihe wumva ko umukobwa muzakundana igihe kirekire, ni byiza ko uzitonda cyane mu guhitamo.
Menya neza ibintu bya ngombwa umukobwa muzakundana agomba kuba afite ubundi nubibona ubone kumushaka no kumusaba urukundo.
Hari abahungu bazi uburyo bashobora gukurura umukobwa byihuse bahuriye nko mu kabyiniro, ubundi bwacya umwe agaca ukwe undi ukwe.
6. Sohokana n’ abakobwa batandukanye kugira ngo umenye neza uwo ukeneye
Umuhungu wese ugerageje gusohokana abakobwa batandukanye usanga akubwira ko uwo yabonaga mbere ko ari we akeneye, mu by’ ukuri atari we.
Ikosa abantu benshi bakora ni ukwihuta cyane mu gushaka inshuti bitewe n’ uko batajya bashobora gutereta. Ibi bituma benshi bahita bafata uje mbere bitewe no kwanga kuguma ari bonyine.
Nuhitamo nabi uzabaho ubabaye cyane kurusha uko wari kuba umeze iyo uba nta muntu ufite.
Umumaro nyamukuru umugore aba amaze mu buzima bw’ umugabo ni ugutuma yishima kurusha uko yari ameze mbere y’ uko amubona. Ibi rero bivuze ko igihe ataguha ibyo byishimo atari umugore ugukwiye.
7. Jya ujya ahantu hatandukanye uhure n’ abantu bashya
Burya mu buzima iyo ugiye ahantu henshi, uhura n’ abantu benshi, bamwe ugahita ubibagirwa abandi bakaba inshuti za hafi, abandi bakaba inshuti zisanzwe, hari abo mukorana business hari n’ ababa abakobwa b’ inshuti.
Ibi kandi ntibivuze ko uzashaka guhura n’ abantu ubona mwagirana umubano wazavamo wenda urukundo. Ushobora guhura n’ umukecuru akakugeza ku mukobwa we cyangwa se umwuzukuru we.
Src:www.Elcrema.com
Nibyizapeee kumenyumuntubiragoye ibyosimbitindaho kukobyambayeho nabanye numugore tumaranimyaka9 ntarinamumenya ubu yashize amezi2 dutandukanye ubunibwonatangiyekumenya uwariwe


c: text/html

text:
Uyu musaza w’imyaka 66 ubu aribana kuko abana be bamaze kubaka izabo ngo ndetse n’umugore we ntibakibana. Afite icyemezo cy’uko atishoboye yahawe n’Ubuyobozi w’Akagari ka Gacyamo mu Murenge wa Gitega uri muri Nyarugenge; ubwo yahabarizwaga mu 2014.
Uretse kuba atagira inzu ye abamo, avuga ko afite n’uburwayi bukomeye ahora yivuza burimo umuvuduko w’amaraso, Asthme, prostate, umutima n’izindi nk’uko byemejwe n’abaganga.
Ibyo bituma kubona amafaranga yo kwishyura ubukode bw’inzu no kugura imiti bimugora, agasaba ko yahabwa icumbi nibura agakomeza kwivuza ariko afite aho kuba.
Hakizimana yavuze ko ubwo Umukuru w’Igihugu yasuraga amashyirahamwe ya Nyabugogo ku wa 8 Gicurasi 2010 akakirwa n’uwari Umuyobozi w’Umujyi wa Kigali hari n’uwari Minisitiri w’Ubutegetsi bw’Igihugu; “yabwiye Umuyobozi w’Umujyi” kumushakira inzu.
Ati “Noneho ntegereza ko nabona inzu ndaheba”.
Yafashe umwanzuro wo kwandikira Akarere ka Nyarugenge ku wa 6 Ukuboza 2010 ntibwamusubiza. Nyuma y’iyo baruwa IGIHE ifitiye kopi igaragaza ko yakiriwe, yabaye atuje.
Yabonye mu 2020 hageze nta cyizere ahabwa ku nzu yemerewe, yongera kwandikira akarere ku wa 16 Werurwe, ibaruwa irakirwa ariko ntiyasubizwa.
Yavuze ko nyuma y’aho yandikiye Umujyi wa Kigali asaba ko wamufasha ikibazo cye kigakemuka, ahuzwa n’inzego z’akarere ngo zimufashe ariko ntacyo byatanze.
Hakizimana yagaragaje ko adasobanukirwa impamvu inzego z’ibanze zitamwubakira iryo cumbi.
Ati “Barambajije bati ‘ese uwaguha inzu iyo ari yo yose hari ikibazo?’ Nanjye nti ‘icyo nshaka ni inzu gusa nta kindi.’ Kugeza magingo aya banze gukemura ikibazo.”
Umuyobozi Wungirije ushinzwe Ubukungu n’Imibereho myiza y’Abaturage mu Mujyi wa Kigali, Umutoni Gatsinzi Nadine, yabwiye IGIHE ko ikibazo cya Hakizimana atakizi.
Ku murongo wa telefoni yagize ati “Icyo kibazo ndumva ntarakibona, ubwo yazatugeraho tukareba icyo twamukorera. Ntabwo nkizi kereka niba kiri muri Nyarugenge.”
Umuyobozi Nshingwabikorwa w’Akarere ka Nyarugenge, Ngabonziza Emmy, yavuze ko ikibazo cya Hakizimana akizi ariko ko ubusanzwe atabarizwa muri ako karere.
Ati “Ariko aho yaba atuye hose binagaragaye ko ari umuturage utishoboye ukwiriye guhabwa ubufasha n’ubuyobozi, hari gahunda za Leta zo gufasha abatishoboye zitandukanye. Ibyo byarebwa muri uwo murongo. Ibyo nabyo kugira ngo bikorwe hari aho bihera.”
Ngo ni muri urwo rwego ubuyobozi bw’akarere bwasabye Hakizimana kugaragaza aho atuye ndetse agasaba ubuyobozi bwaho icyemezo cy’uko atishoboye maze “agashyirwa ku rutonde rw’abazubakirwa”.
Ibyo Hakizimana ntabikozwa! Avuga ko atazubakirwa kuko atishoboye ahubwo “agomba” kubakirwa bitewe n’uko yemerewe icumbi.
Ubuyobozi bw’akarere bwatangaje ko bwiteguye kumwubakira nagaragaza ibyo bumusaba.

robotstxt: allowed

filter: keep


text:
Ubukene si yo mpamvu nyamukuru ituma abana baba inzererezi – Ubuhamya
Ababyeyi bo mu Mujyi wa Kigali baratangaza ko ubukene atari impamvu nyamukuru ituma abana baba inzererezi, kuko abakene ataribo bonyine bafite abana b’inzererezi.
Babitangaje ku wa Kabiri tariki 21 Nzeri 2021, ubwo mu Kagari ka Karembure mu Murenge wa Gahanga mu Karere ka Kicukiro, hatangirizwaga ubukangurambaga bugamije guca ubuzererezi mu bana b’u Rwanda.
Mu buhamya bwa bamwe mu babyeyi bari bafite abana b’inzererezi ariko ku bufatanye bw’inzego zitandukanye zirimo ikigo cy’igihugu cy’igororamuco (NRS) bakaza kuvanwa mu muhanda, bagarutse ku mpamvu zateye abana babo kujya mu buzererezi, banaboneraho umwanya wo kubwira abatekereza ko abana bajya mu muhanda batabiterwa n’ubukene bwo mu miryango yabo.
By’umwihariko mu Kagari ka Karembure habarirwa abana 99 bari inzererezi kandi ntacyo iwabo bari babuze, 51 basubijwe mu ishuri no mu miryango ku buryo bose batsinze neza kuko nta wigeze abona umwanya uri inyuma y’uwa gatatu, abandi 48 bakaba barasubijwe mu miryango mu gihe cya guma mu rugo bikaba biteganyijwe ko bazasubizwa mu ishuri mu gihe abandi bazaba batangiye kwiga.
Béatrice Mutoni, umubyeyi wari ufite abana babiri mu muhanda, avuga ko impamvu yabateye kuwujyamo ntaho ihuriye n’ubukene kuko yifashije.
Ati “Abantu benshi bazi ko umwana ajya mu muhanda ku bw’ubukene, ariko ubwo mpagaze aha murimo kundeba ntabwo ndi umukene, umwana ajya mu muhanda biturutse ku mibanire y’ababyeyi be, kuko iyo bahorana amakimbirane, abana bashaka aho bajya kubonera amahoro, ariko ntabwo ari yo mahoro baba bagiye kubona, kuko baragenda bakiroha mu byaha byinshi, bakanywa ibiyobyabwenge, bakiba, n’ibindi byinshi”.
Uwo mubyeyi ngo yari abanye nabi n’umufasha we, ari yo mpamvu nyamukuru yatumye abana bajya mu muhanda.
Ati “Abana banjye bagendeye rimwe ari babiri kubera amakimbirane twahoranaga jye n’umutware wanjye, jye nta gaciro nahabwaga mu rugo iwanjye, muri iyo minsi twasereraga habanje kugenda umwana mutoya, arahunga kuko niba muhora murwana buri joro, bihera mu cyumba bucece, bikagera muri salon, biva muri saloon bikagera no hanze. Abaturage barabizi abo twari duturanye, Ni ukuvuga ngo aho nacaga hose baravugaga ngo dore wa mugore utazi kurera, si uko ntari nzi kurera ahubwo n’ibibazo nari nifitiye, umutima wanjye usa nk’uwaboze nkabura uko nganiriza abana banjye, noneho natwe twakabahaye urugero tugahora mu nduru”.
Umukozi ushinzwe imiyoborere myiza mu Karere ka Kicukiro, Aron Muhikirwa, avuga ko gahunda bihaye yo gukura abana mu muhanda, abenshi muribo bababwiraga ko impamvu zabibateye harimo amakimbirane y’ababyeyi.
Ati “99% twasangaga ari amakimbirane yo mu miryango, buriya mbere abantu babyihishagamo ngo ni ubukene n’imibereho, abakene bose ntabwo bajya mu mihanda, tuza gusanga ahubwo umubare munini ari amakimbirane, kandi noneho buriya kurebera n’icyaha gihanwa n’amategeko. Iyo wasanze umwana ku muhanda uri umubyeyi ukabona ko ntacyo bikubwiye uba wakoze icyaha, kandi iyo wakoze icyaha ushobora gucibwa amande, ushobora no kubifungirwa”.
Umuyobozi w’Ikigo cy’Igihugu cy’Igororamuco, Mufulukye Fred, asaba ababyeyi kutagira uwo basiganya abana, uko ibibazo byaba bimeze kose.
Ati “Uko byaba bingana kose, ntabwo bikwiriye gutuma umwana wawe umusiganya undi, umugore uri aha, umugabo wawe n’iyo yagutererana ukwiriye gufata icyemezo, uzi uko umwana aryana, umugabo nagutererana ntabwo ukwiriye kumwitura ngo umusiganye. Hanyuma bagabo namwe, ntabwo inshingano zanyu ari ugutera inda gusa, tugomba no kurera, niba wumva udashaka kurera iyo nda wiyitera, niba udafite inshingano z’uko uwo mwana avuka nawe ukagira inshingano zo kumurera, ukwiriye kubivaho”.
Imibare igaragazwa n’Ikigo cy’igihugu cy’igororamuco yerekana ko abana 3,531 ari bo bakuwe mu muhanda, abagera ku 2,951 bangana na 84% basubijwe mu miryango no ku ishuri bagumamo, naho 313 bangana na 8.8% bataha mu miryango ariko bakirirwa mu buzererezi, mu gihe abandi 267 bangana na 7.7% basubiye mu buzererezi.


text:
Madagasikari
Madagasikari (izina mu kimaragasi : Repoblikan'i Madagasikara ; izina mu gifaransa : République de Madagascar ) n’igihugu hafi y’inyanja y’Ubuhinde muri Afurika. Umurwa mukuru wa Madagasikari witwa Antananarivo.
Madagasikari igizwe n’uruhurirane rw’abaturage bakomotse muri Afrika ndetse no mu barabu. Ibyo bituma umuco w’icyo gihugu ugenda ugaragaramo uruvangavange rwakomotse muri ibyo bihugu byose.
Icyo gihugu gifite amoko agera kuri 18, buri bwoko bukaba bufite umwihariko mu bjyanye n’umuco cyane cyane indirimbo n’imbyino. Muri izo mbyino hakaba harimo salegy, bahoejy, malessa, kilalaka ndetse na vakodrazana.


text:
YASUWE 20
Ikawa ni igihingwa gihingwa ku butaka butari buke ku isi yose. Iyi kawa inyobwa igihe yabanje gucishwa mu nganda igatunganywa, abahanga bakaba banavuga ko ifasha umuntu kubaho igihe kirekire cyangwa se kuramba.
Ni gake usanga abantu bakunda kunywa ikawa barwaye indwara nka kanseri cyangwa indwara y’ umutima. Kimwe n’uko, nta bushakashatsi bwari bwagaragaza ko kunywa kawa bitera kuribwaribwa mu mubiri.
Igihugu cy’ u Rwanda nacyo nticyasigaye mu guhinga ikawa. Abaturage b’ u Rwanda bafashe iyambere mu gushora imbaraga mu guhinga igihingwa cya kawa. Ubu hegitari zitari nke mu Rwanda, ziba zibarizwaho igihingwa cya kawa.
Ubushakashatsi bwakorewe mu kigo cyitwa British Medical Journal (BMJ), bwagaragaje ko iyo unyweye kawa neza uko bikwiye, bigufasha cyane. Bukomeza buvuga ko byibura iyo ufashe ibikombe bitatu (3) cyangwa bine (4) ku munsi, bigufasha kutagira ibiro byinshi mu mubiri wawe.
Eliseo Guallar uturuka mu ishuri ryigisha ibijyane n’imibereho myiza rya John Hoptins Bloomberg, mu kuvuga ku byari byatangajwe n’abashakashatsi bo muri BMJ, yagize ati: “nta ngaruka zihambaye zari zagaragara ku muntu wanyweye ikawa. Yongeyeho ko ikawa ikwiye gufatwa nk’inkomo y’ ubuzima bwiza cyane cyane ku bakuze.”
Gusa umunyarwanda yabivuze neza ati: “nta byera ngo de”, BMJ ivuga ko iyo umugore utwite akanywa ikawa nyinshi cyane, bimugiraho ingaruka. Abahanga bagaragaza ko umuntu adakwiye gutangira kunywa ikawa ku ntego yo kugira ubuzima bwiza cyane buhambaye, ahubwo ku ntego yo kumva ko kiragufasha kutiyongera ibiro, ngo bigere ku kigero gikabije.
Abashakashatsi bo muri kaminuza ya Southampton, bakusanyije amakuru ku ngaruka z’icyayi mu mibereyo yose ya muntu. Ubu bushakashatsi bwafashe hejuru y’ inyigisho 200. inyinshi muri zo, zibanze mu kwitegereza.
Ubushakashatsi bwakorewe mu bihugu bigera ku icumi (10) byo ku mugabane w’ uburayi bwerekanye ko abagera kuri ½ cya miriyoni banywa ibikombe bitayu (3), byabafashije kubaho igihe kirekire. Byakomeje buvuga ko nibura kunywa agakombe kamwe nyuma yo gufata ifunguro, bigira icyo byongera ku gihe wari kuzabaho mu buzima bwawe.
Ibigo nka International Agency for Research (I.A.R), gishakashaka ku ndwara nka kanseri cyangwa umutima, hamwe n’ ikigo Imperial College London (I.C.L) byagaragaje ko kunywa ikawa nyinshi bigabanya ingaruka z’imfu zitunguraniyeho cyane cyane nko ku ndwara y’umutima cyangwa indwara ya gute. Ibi byagaragaye nyuma y’umwanzuro wafashwe ku isesengurwa ry’ amakuru yakusanyijwe ku bantu batarengeje imyaka 35 bakomoka mu bihugu icumi (10) by’ iburayi.
Porofeseri Sir Spiegelhalter ukomoka muri kaminuza ya Cambridge, mu busesenguzi bwe yagize ati: “koko niba imibare igaragazwa yerekeye n’ igabanyuka ry’ imfu riterwa no kunywa ikawa, ubwo agakombe kamwe (1) k’ ikawa kakongerera umugabo igihe kingana n’amazi atatu (3) cyo kubaho ku gihe cyari gisanzwe. Naho umugore kakamwongerera igihe kingana n’ukwezi kumwe (1) ku kigero fatizo.”
Ubushakashatsi bukomeza bwerekana ko abantu banywa nk’ibikombe bitatu (3) ku munsi, bamara igihe kitari gito bishimanye n’abandi kandi n’ubuzima bwabo bukagenda neza. Ni gake uzasanga umuntu ukunda kunywa ikawa yaheranywe n’agahinda. Abahanga bagaragaje ko kunywa ikawa nyinshi ku badamu, bibagabanyiriza ingaruka zo gufatwa na kanseri y’inkondo y’umura.
Burya ngo na none kunywa ikawa kirimo caffeine nyinshi (aside iboneka mu ikawa ituma umuntu rimwe na rimwe yumva atameze neza) bishobora gutuma tutiyumva neza, bigatuma twiyumvamo kujyenda gahoro mu mubiri wacu. ibi birashimangirwa n’ibyabereye muri Leta zunze ubumwe z’Amerika aho umwana muto yari agiye guhitanwa n’ ikawa yuzuyemo Caffeine nyinshi ya yinyweye yihuta cyane.
Porofeseri Paul Roderick ukora mu gisata cy’ubuganga muri kaminuza ya Southampton we yagize ati: “ubushakashatsi bwasohoka bukagaragaza ko ikawa idafitiye umubiri wacu akamaro gahambaye, abo bantu nta kintu baba bashakashatse. Yanongeyeho ko na siporo umuntu akora, hari ikintu zihindura ku mubiri wawe. Nawe yashimangiye ko kunywa ikawa neza, bigabanyiriza umuntu umubyibuho ukabije”
Abahanga baturuka mu kigo cya National Health Services (N.H.S) gikorera mu bwongereza, bagaragaje ko muri rusange nta ngaruka zo kunywa ikawa, gusa ku mudamu itwite agomba kurwanya kunywa ikawa nyinshi. Bavuga ko atagomba kurenza amagarama 200 y’ ikawa ku munsi. Bagaragaza ko impamvu nta yindi ari uko bishobora kongera ibyago ku mwana kuvuka ari muto cyane cyangwa afite ibiro bike cyane. Na none kunywa ikawa nyinshi ku mudamu utwite, bishobora gutuma abyara igihe kitageze.
Abahanga mu by’ubutabire ntibagiye kure y’ibyabandi bahanga bavuze. Bashimangiye ko kunywa ikawa bifasha ibihumbi n’ibihumbi by’abantu kubaho igihe kirekire ku isi yose kandi bafite imbaraga, bakiri injege. Gusa bavuga ko na none imyitozo ngorora mubiri ishobora kubigiramo uruhare mu iramba ryawe.
Ubu intiti zimwe na zimwe mu bisata bigeye bitandukanye, zigaragaza ko ikawa igenda ikagira akamaro mu kuringaniza isukari, amata, ndetse n’ ibinure umubiri wacu ukeneye. Tom Sanders, umuporofeseri mu kigo cya King’s College London ati: “abantu baba bafite umutima udatera neza, barakangurirwa kujya banywa ikawa itarimo caffeine nyinshi kuko ishobora kubatera umuvuduko w’amaraso mu mubiri.”


text:
YASUWE 34
Nyuma y’itangazo rya Minisiteri y’Uburezi rikangurira ibigo by’amashuri kwimura abanyeshuri batsinze, aho kwimura abanyeshuri bose n’abatsinzwe, rwandanews24 yanyarukiye mu Rwunge rw’amashuri rwa Kibye maze iganira na bamwe mu banyeshuri bimutse batsinze neza amasomo yabo, abanyeshuri basibiye, abarimu ndetse n’umuyobozi w’amasomo batubwira uko bakiriye iki cyemezo.
Abanyeshuri basibiye bagaruka ku kuba bamwe muribo barabigizemo uruhare, bakanatanga inama kuri bagenzi babo.
Ndagijimana Faustin yasibiye mu mwaka wa kabiri w’amashuri yisumbuye ati: “Gusibira kwanjye nabigizemo uruhare kuko ntigeze niga neza, akamaro mbona mu gusibira ni uko nzimuka mfite ubwenge, mfite amanota meza yo kwimuka, mu byukuri sinakurikiraga amasoko neza, kuko akenshi mwarimu yigishaga ndimo gusakuza, nkanasiba ishuri nibereye murugo, nyuma yo gusibizwa nakuyemo isomo rikomeye ryo guca akenge nkagera nk’aho abandi bageze, kuri gahunda ya Leta yafashe yo gusibiza ni nziza cyane, kuko utazaba yarabonye amanota 50% ntakwimuka bibaho, mu gihe uwimutse ataratsinze n’ubundi arangiza nta bwenge azi bwakwigisha abandi.”
Irakoze Samuel wasibiye mu mwaka wa mbere ati “Nasibiye kubera impamvu z’uburwayi, gusibira sinigeze mbyakira neza, gusa ndimo kugenda mbona ko ari byiza kandi ndimo kwikosora kugira ngo nzimuke mfite amanota menshi, gusa kwigana n’abana bigaga inyuma yanjye mba numva binteye ipfunwe, kuburyo ibyo ntize igihe nari ndwaye ngomba kubitsinda.”
Nzayisenga Joselyne wasibiye ku mpamvu ze bwite ati “Njyewe nasibiye ku mpamvu zanjye bwite kugirango nzazamuke mfite amanota meza, nari mfite amanota 50% numva nifuza kwimuka ndengeje 60% nsibira kugira ngo nzazamuke mfite amanota aruta ayo nari mfite, kandi mfite ingamba yo kwiga cyane, kuko usibira kugira umenye ibyo utari uzi.”
Rugema Marcel wiga mu mwaka wa kabiri wimutse afite amanota 68% ati “ Bisaba imbaraga nyinshi, bisaba gukurikira mwarimu, ukita ku masomo yawe, kwimuka ukabigira ibyawe kandi ukumva ko ugomba kugira amanota menshi.”
Naho kubasibira harimo ababyitera baba bumva ko ntacyo bibabwiye ntibite ku masomo, iyo utekereza ko ugomba gutsinda ukimuka uratsinda nta kabuza, ingaruka mbona ku bantu bimuka batatsinze ni kwakundi ukomeza wagera nko mu wa 3 ugiye gukora icya leta ukazabona inyuguti ya U. Naho ku muntu urangije amashuri yisumbuye yarimuwe ateruwe arangiza ntakintu na kimwe azi, kuko aba yarigaga kugira ngo arangize, aho kwiga ngo atsinde. Rero gusibiza abana batatsinze ni byiza cyane kuko umwana azajya yiga afite intego yo gutsinda, aharanira kugira amanota meza ngo atazasibira.
Umutoniwase Sonia wiga mu mwaka wa kabiri ati “Ibanga nakoresheje kugira ngo nimuke, narize cyane, nshyiramo umwete kuko mu mwaka wa gatandatu w’amashuri abanza si nabashije kubona amanota anjyana mu kigo bacumbikira abanyeshuri, banciriyeho umurongo gusa byanteye umwete ndavuga nti, ngomba kwiga cyane nkazasoza umwaka wa gatatu ndi uwa mbere, bintera umuhate, kuburyo nimutse mu wa kabiri mfite amanota 72.8%.
Naho abanyeshuri basibira akenshi biterwa no kurangara bumva ko kwiga ari ukurangiza umuhango, hakaba n’abagendera mu kigare, naho kuba umuntu yagera mu mwaka wa gatatu atazi gusoma bigaragara nabi, ndashimira abatekereje kongera gusibiza abana kuko bizatuma buri mwana agira umuhate yumve ko kwiga ari ukwiga, ubu twese turimo guhatana dusobanurirana kugirango tuzazamuke twese tuzi ubwenge.”
Igiraneza Maurice w’imyaka 12, akaba yiga mu mwaka wa kabiri, ati “Nyuma y’uko mvuye mu mashuri abanza ntsindiye ku manota 9, nkabura ubushobozi bwo kujya mu kigo bacumbikira abanyeshuri, ndimo gushyiramo imbaraga ngo imishinga yishyurira abanyeshuri nanjye izamfate imfashe.”
Naho ku banyeshuri basibizwa nabyakiriye neza, kuko iyo mwimuka mwabikoreye na ba bandi bajyaga biga uko bashatse bumva ko baje kurangiza umuhango baramenya ko ibintu byahindutse, bige bashyizemo imbaraga igihugu kikazabasha kubona abantu cyifuza, kandi mwese iyo mwiga mwumva mubikunze bifasha ikigo, bikanafasha igihugu kuko iyo murangije mubasha guteza imbere igihugu.
Uwamariya Eularie wigisha mu mashuri abanza ku Rwunge rw’amashuri rwa Kibuye avuga ko iyo umwana yimutse atatsinze, agera hejuru akarushya.
Ati “Iyo umwana yimutse atatsinze, icyiciro agezemo gikurikiyeho ararushya, we ubwe aravunika mu kwiga ibyo adashoboye, na Mwarimu akavunika mu kumwumvisha ibyo adashobora kumva, kuko ibyagombaga kumufasha aba atarabitsinze, mu gihe umwana asibiye mbona ari byiza kuko arushaho kumva amasomo atumvaga, mu gihe yimutse yagombaga gusibira aho ageze biramugora, kumwumvisha ibintu yagombaga kumenya mbere yo kumva ibyo aba agezeho, kandi rwose iyo ageze ku isoko ry’umurimo biba ari ikibazo kuko aba agiye gutanga ibyo atazi, kuko muri make mu mutwe ntakintu kiba kirimo kuko aba yarabaye nka wa muntu ufatafata ibintu atumva neza, mu gihe cyo kubyumva agahita yimuka.”
Nizeyimana Emmanuel umurezi mu mashuri yisumbuye mu rwunge rw’amashuri rwa Kibuye, agaragaza ko ari ibyo kwishimira kuba barimo gusibizwa.
Ati “Nanjye nshyigikiye ko abana bazajya bahabwa ibizamini, umusaruro babonye ukaba ariwo ubimura ubakura mu mwaka umwe ukaba ariwo ugenderwaho mu kwimuka, mu bihe byatambutse byakunze kubaho (promotion Automatic), ati: “Yatsinda atatsinda azimuka bituma umwana atagira umuhate wo kwiga, ariko umwana niyumva ko nadatsinda azasibira bizatuma yiga ashyizeho umwete, n’ababyeyi be bazamubwira ashyiremo imbaraga yige abishaka bitume yimuka.”
Ikibazo cyo kwimura abana bose byagiraga ingaruka ku kuba abana bataragiraga umwete mu kwiga, kuko yabaga avuga ngo nubundi azimuka, wasangaga ba bana bimuwe batari babikwiriye usanga hari byinshi bagombaga kubanza kumenya bakimuka batarabimenya.
Ku banyeshuri basibiye baterwa ipfunwe ryo gusobanuza ibyo batumva, ngo bagenzi babo barabaseka kuko abajije kndi abyize kabiri. Nizeyimana Emmanuel avuga ko umwana asibira kubera ko hari ibintu atari azi, aba agomba kuganirizwa agasobanurirwa impamvu asibijwe, mu ngaba abarezi bagomba gufata hagomba kuzamo kuganiriza umwana impamvu asibiye, kugira ngo uwasibiye ntatekereze ko asibiye kubera ko mwarimu amwanga, ahubwo akumva ko amugiriye neza kugira ngo ibyo atari azi abanze abimenye, mu gihe umwana aba yabanje kuganirizwa asibira yamaze kumva impamvu ipfunwe ntaryo aba akigize.
Niyitegeka Marie umuyobozi w’ungirije ushinzwe amasomo muri G.S Kibuye, agaragaza ko bagiye bahura n’imbogamizi aho abanyeshuri baba benshi, ndetse akaba avuga ko bagiye gukurikirana abarimu n’abanyeshuri hazajye himurwa umwana watsinze neza.
Ati “Aya mabwiriza yaraje turayasoma, kandi urebye icyabiteraga si uko abana badafite ubushobozi cyangwa abarimu, ahubwo na none bituruka ku bucucike bw’abanyeshuri benshi mu ishuri rimwe, mwatekereza gusibiza abanyeshuri benshi mukabona abazimuka batazabona aho bigira bitewe n’umubare w’abanyeshuri bimutse bikarangira himuwe benshi.”
Mu byukuri hari ubwo twigeze tugira abanyeshuri 124 mu ishuri rimwe, kuba abana bazaga gutangira mu mwaka wa mbere w’amashuri abanza baragorwaga no kumenyera abarimu, kuko babaga bamenyereye ababyeyi babo n’abavandimwe, rero umwana aba agomba kwimuka azi gusoma, kwandika no kubara kugira ajye mu mwaka ukurikiyeho niko amahame abitegeka. Rero kuba aribyo bigenderewe tugomba kubishyiramo imbaraga kugira umwana azamuke azi ibyo byose, twarishimye kuba hari ibibazo byagiye bikemuka n’iki kibazo nacyo kikaba gihawe umurongo n’ibindi bizagenda bikemuka.
Nihabaho gukurikirana umwana neza, agatsinda neza, akaba azi gusoma, kwandika no kubara bizajya bifasha kwimura umwana ushoboye, bazajya basibiza umwana babona ko byananiranye aho babona ko uwasibiye hari icyo bizamumarira.
Mu mbogamizi duhura nazo umwana iyo asibijwe aba yumva ko yakwimurwa akarangiza vuba, ariko twafashe ingamba zo gukurikirana abarimu, kugira ngo abana bimuke bazi biriya bitatu kuko ariryo pfundo ryo kwiga, kandi umwana utigishijwe neza ntacyo yazabasha kwimarira cyangwa ngo akimarire Igihugu. Ku mwana wasibijwe akwiriye kubyakira kuko aba aricyo twabonye cyamufasha ngo yumve ibyo atabashije kumva mu mwaka washize, rero iri bwiriza rya Minisiteri y’uburezi turarishyigikiye.
Urwunge rw’amashuri rwa Kibuye rukubiyemo ibyiciro bine, aho harimo amashuri y’incuke, amashuri abanza, icyiciro rusange cy’amashuri yisumbuye ndetse n’icyiro cyisumbuye cy’amashuri yisumbuye aho kigitangira muri uyu mwaka, kuko hari umwaka wa 4 gusa. Gifite ibyumba by’amashuri 25, hakiyongeraho ibyumba 2 bikoreshwa nka Computer Lab, byose bikaba 28, aho iki kigo cy’amashuri gifite abanyeshuri biga mu ishuri ry’inshuke 56, abiga mu mashuri abanza ni 910, abiga mu cyiciro rusange cy’amashuri yisumbuye bangana na 554, mu gihe abiga mu cyiciro cyisumbuye, aho batangiranye n’ishami rimwe BCG (Biology-Chemistry and Geography) Ubuzima, Ubutabire n’Ubumenyi bw’isi.
Nshimiyimana Eric@rwandanews24.com


text:
Gatsibo:Uwakundaga kwangiza imiyoboro y’amazi yafatanwe itiyo ya metero 12
Polisi y’u Rwanda ikorera mu karere Gatsibo mu murenge wa Kageyo, yafashe umuturage witwa Bazatsinda Ildephonse ufite imyaka 56 yibye itiyo y’umuyoboro w’amazi ifite metero 12.
Bazatsinda akimara gufatwa ntaruhanyije ahakana kuko yahise yiyemereye ko ariwe wayibye kandi akaba yari asanzwe akora amazi atabifitiye uburenganzira.
Umuvugizi wa Polisi mu Ntara y’Iburasirazuba Chief Inspector of Police (CIP) Hamduni Twizeyimana avuga ko kugira ngo Bazatsinda afatwe byaturutse ku makuru y’abaturage aho bari bamaze iminsi bavuga ko bagira ikibazo cyo kubura amazi kubera imiyoboro yapfuye.
Hakaba kandi hari amakuru avuga ko Bazatsinda Ildephonse yihaye akazi ko kwirirwa akwirakwiza amazi mu midugudu bityo hakaba ubwo acukura amatiyo atwara amazi akayijyana ahandi bamwemereye amafaranga.
Yagize ati: ”Abaturage bo muri uriya murenge cyane cyane mu midugudu igize akagari ka Busetsa bari bamaze iminsi bavuga ko Babura amazi kandi bagakeka Bazatsinda kuko niwe wirirwa akwirakwiza amazi mu baturage bamwemereye amafaranga.”
CIP Twizeyimana yakomeje avuga ko nyuma yo kumenya ayo makuru polisi yakoze igikorwa cyo kujya gufata Bazatsinda, abapolisi bageze iwe bahasanga itiyo y’amazi ingana na metero 12. Uyu muturage ngo yiyemereye ko ari iyo yacukuye mu miyoboro y’amazi iba muri ako kagari akaba ngo yari yabonye ikiraka cyo kujya kuyikoresha amazi mu wundi mudugudu.
Umuvugizi wa Polisi mu Ntara y’Iburasirazuba yaboneyeho gushimira abaturage bo mu kagari ka Busetsa kuba baratanze amakuru, abasaba kwita ku bikorwa remezo leta iba yabagejejeho bakareka kubyangiza. Abibutsa ko nta muntu wemerewe gukora amazi cyangwa amashanyarazi atari umukozi w’ibigo bizwi bifite izo nshingano aribyo REG na WASAC.
Yagize ati: ”Amazi cyangwa amashanyarazi iyo umuturage abikeneye iwe mu rugo cyangwa itsinda ry’abantu babikenye batumiza abakozi b’ibigo bishinzwe kugeza ku baturage ibyo bikorwa remezo. Turabasaba gukomeza gutangira amakuru ku gihe ku muntu wese wiha izo nshingano atabifitiye uburenganzira.”
Yabibukije ko ibikorwa remezo baba bahawe ari bo bifitiye akamaro bityo baba bagomba kubirinda no kubifata neza ntihagire ubyangiza akurikiye inyungu ze bwite.
Bazatsinda akimara gufatwa yiyemereye ko yari amaze igihe kinini akora ibyo bikorwa ariko mu buryo bunyuranyije n’amategeko. Yahise ashyikirizwa urwego rw’igihugu rw’ubugenzacyaha kugira ngo akorerwe idosiye ishyikirizwe ubushinjacyaha.
Ingingo ya 166 yo mu gitabo kigena ibyaha n’ibihano byabyo ivuga ko umuntu wese uhamijwe n’urukiko icyaha cyo kwiba, ahanishwa igifungo kitari munsi y’umwaka umwe (1) ariko kitarenze imyaka ibiri (2), ihazabu y’amafaranga y’u Rwanda atari munsi ya miliyoni imwe (1.000.000 FRW) ariko atarenze miliyoni ebyiri (2.000.000 FRW), imirimo y’inyungu rusange mu gihe cy’amezi atandatu (6) cyangwa kimwe gusa muri ibyo bihano.
MUHABURA.RW


text:
Messengers Singers igizwe n’abaririmbyi umunani, bafite umwihariko wo kugira amajwi anyura amatwi.
Ibihangano by’iri tsinda bikundwa na benshi ariko bikaba umwihariko ku bayoboke b’Itorero ry’Abadiventisiti b’Umunsi wa Karindwi.
Umuyobozi wa Messengers Singers, Ishimwe Emile, yabwiye IGIHE ko indirimbo yabo bashatse kuyinyuzamo ubutumwa bukomeza abantu.
Yagize ati “Indirimbo yacu yitwa “Urahambaye”, ikubiyemo ubutumwa bwo gushima Imana no kuvuga ugukomera kwayo. Ni umuririmbyi wacu witwa Jabo wayihimbye nyuma yo gutekereza agasanga ntacyo twe nk’abantu twagereranya n’Imana kuko irenze uko tuyitekereza.’’
Yavuze ko bahisemo kuyishyira hanze muri iki gihe Isi n’u Rwanda bihanganye na COVID-19 bashaka kwifatanya n’abafite imitima ihagaze.
Yakomeje ati “Ubutumwa twatanga ni uko ibi bihe turimo bitorohoye Isi muri rusange. Ni ugutanga ihumure, tuzi y’uko ibi byose bizagira iherezo tukazaba ahataba ibigeragezo n’ibirushya. Dukwiriye gukomeza kwirinda icyorezo cya Covid-19 twubahiriza ingamba leta iduha.’’
Ishimwe yavuze ko abantu bakwiye kwibuka ko no mu bihe bigoye Imana ihari kandi ikomeza gufasha uwayiringiye.
Ati “Ubutumwa twabaha ni ugukomeza kwiringira Imana ndetse no kuyisunga muri byose. Tunabasaba gukomeza kutuba hafi nkuko basanzwe babikora. Imana iduhane umugisha.’’
Indirimbo ‘‘Urahambaye’’ yakozwe na Bruce & Boris mu buryo bw’amajwi mu gihe amashusho yayo yafashwe, anatunganywa na Mucyo Serge.
Messengers Singers yashinzwe ku wa 30 Kamena 2009, igizwe n’abaririmbyi umunani; yatangiriye ivugabutumwa rinyuze mu ndirimbo muri College Adventiste de Gitwe mu Karere ka Ruhango mu Majyepfo y’u Rwanda. Kugeza ubu ifite album ebyiri z’amajwi na album imwe y’amashusho.


text:
Rwanda: Impunzi zahinduye imyumvire mu kurwanya imirire mibi mu bana
Yanditswe na Mutungirehe Samuel
Iyo usuye bamwe mu mpunzi ziri mu Rwanda by’umwihariko abavuye muri Repubulika Iharanira Demokarsi ya Kongo (RDC) b’abagabo bakwereka intera bagezeho mu gufasha abagore babo kwita ku mirire myiza y’abana babo.
Ni nyuma yo gusanga bamwe muri bo bari kwibasirwa n’indwara zikomoka ku mirire mibi, bagatangaza ko babigezeho babikesha umushinga wigisha ukanatanga ubujyanama ku bijyanye n’imirire (NEC) w’Umuryango Plan International Rwanda, umaze gusanga ikibazo k’imirire mibi mu bana bari munsi y’imyaka itanu mu nkambi kiri kuri 5.3% mu 2015.
Bamwe mu bagabo bari mu Nkambi ebyiri Imvaho Nshya yasuye, ari zo Inkambi ya Mugombwa icumbikiye impunzi 9.386 barimo abana barenga 5.000 iri mu Karere ka Gisagara, n’inkambi ya Kigeme icumbikiye impunzi 20.323 mu Karere ka Nyamagabe, batangaza ko mu muco wabo bigoye kubona umugabo ujya mu mirimo yahariwe abagore by’umwihariko iyo mu gikoni nko guteka.
Bakomeza bavuga ko kuva bahungiye mu Rwanda uwo muco waje gutuma abana babo bibasirwa n’indwara zikomoka ku mirire mibi nka bwaki, kugwingira, kubura amaraso n’izindi, bakemeza ko byaturutse ku gukomeza guharira abagore ubuzima bwose bw’urugo birengagije ibibazo barimo by’ubushobozi buke.
Ndamukunda Joseph, ni umugabo uyoboye itsinda ry’abagabo 25, rimwe mu matsinda atatu y’abagabo biyemeje gushishikariza bagenzi babo mu nkambi ya Kigeme gufasha abagore kwita ku mirire y’abana n’umuryango. Avuga ko mbere yo kwiyemeza guhindura abandi babanje na bo kwigishwa barahinduka, ubwo imico bakuye iwabo yari imaze kubagusha mu kibazo k’imirire mibi ku bana.
Ati: “Mu mateka yacu muri Kongo, twari tuzi ko imirimo abagabo dushinzwe ahanini ari ukureba amatungo ariko nko guhinga, guteka n’ibindi byari iby’abagore. Tugeze ino mu buhunzi, iyo myumvire ni na yo twari dufite.”
Akomeza avuga ko baje kugira amahirwe muri Nzeri 2015 babona umushinga (NEC), uza kubahugura ku bijyanye n’ubwuzuzanye hagati y’umugabo n’umugore no kumenya akamaro k’imboga mu kurwanya imirire mibi basanga hari ikintu kinini bahombye.
Ati “Icyo twahombaga ni iki; twakomeje gutererana abagore bacu, biza kutugiraho ingaruka abana bacu bamwe dusanga bagiye mu mirire mibi, bitewe na kwa kutabitaho, tuvuga ko ntaho dufite ho guhinga, ariko baza kuduhugura batwereka uruhare rw’umugabo mu iterambere ry’urugo.
Batweretse ko mu gihe tudafite aho guhinga twahinga imboga mu mifuka ndetse banatuzanira umurama wazo biza kudufasha mu kuzamura imirire myiza mu miryango yacu; aho wasangaga hari imirire mibi haza kuboneka imirire myiza ku buryo na twe twasanze bidufitiye umumaro dutangira kujya twigisha bagenzi bacu; bya bindi twatekerezaga ko abagore ari bo babikora natwe abamaze guhindura imyumvire dusigaye tubikora.”
Ndamukunda akomeza avuga ko abandi bagabo batariyumvisha uruhare rwabo mu kurwanya imirire mibi iyo bamaze kubona abana bari bafite ikibazo k’imirire mibi batangiye gukira bigeraho bakumva akamaro k’umugabo mu mirire kongera imirere myiza.
Bavakure Ruvuyekuki na we ayobora koperative y’abagore n’abagabo bafashijwe korora inkwavu mu Nkambi ya Kigeme, avuga ko bamaze guhugurwa barushijeho kumva uko umugabo yunganira umugore mu kwita ku mirire y’abana mu muryango.
Ati “Batubwiye ko tugomba gufashanya n’abagore bacu; umugore ntitumuvunishe cyangwa se ngo tumutererane ahubwo twese tugomba gushyira hamwe turwanya imirire mibi kugira ngo aba bacu bagire ubuzima bwiza.
Bataraduhugura, wasangaga abagabo ahanini bibereye mu kabari, yaba yabonye amafaranga make akayafata akayanywera ntiyite ku rugo ariko ubu abenshi bakorera urugo; ariko ubu ushobora kubona nk’igihumbi ugafatamo 200 ukaba ari yo wakoresha andi 800 ukayaha urugo kugira ngo babone ibyo kurya.”
Maombi Mavango Jean Bosco, aba mu nkambi ya Mugombwa, ni umwe mu bagabo bemera ko imyumvire yahindutse ku ruhare rwabo mu gufasha abagore kwita ku mirire myiza y’abana nyuma yo kubona ikibazo uko kigira ingaruka ku bana.
Ati “Batwigishije uburyo abagabo bagomba gufatanya n’abagore, tugakora uturima tw’igikoni ndetse tugafasha abagore bacu ku bijyanye n’imirimo yose yo mu rugo.
Ni ukuvuga ngo twasanze abagabo twese dushoboye. Imirimo iyo ari yo yose twayikora, uretse iterwa n’imiterere karemano y’umugore nko konsa, gutwita n’ibindi. Mbere tugituye muri Kongo (RDC), mu myumvire yacu nta mugabo wajyaga mu gikoni ngo afashe umugore, ateke cyangwa se ahate nk’ibirayi, ariko ubu ngomba kujya mu gikoni byose nkabikora, ngafasha umugore wange yagiye nk’ahantu kandi n’iyo yaba ahari ndabikora rwose.
Ubu umugabo ajya ku isoko agafata amafaranga yakoreye agahahira abana izo njanga, imboga; na ka karima k’igikoni iyo umugore atabonetse umugabo akavomera amazi imboga zigakura neza.”
Ibivugwa n’aba bagabo bishimangirwa n’Uwimana Irene, wemeza ko nyuma yo guhabwa amahugurwa hamwe n’abagabo babo basigaye barahindutse, bikagaragarira ku mibereho y’abana mu muryango. Ati “Bajya badusanga mu rugo bakaduhugura turi kumwe n’abagabo bacu, bakavuga ko iyo umugore ari guteka umwana ari kurira umugabo agomba kuba amufashe na we uri gutegura ibikoresho kugira ngo abana baze kurya.”
Umuyobozi w’umushinga NEC (Nutrition Education and Counseling) ari na wo wahuguye imiryango yo mu nkambi ziri mu Rwanda uko ari esheshatu, ku bijyanye n’ubwuzuzanye mu kuboneza imirire mu bagize umuryango, Vicky Ntabaye Byicaza, atangaza ko no muri rusange ikibazo k’imirire kidashingiye ku bushobozi, ahubwo ari imyumvire cyane ko n’uruhare rw’umugabo ari ingenzi mu mirire myiza y’abagize urugo.
Ati “Impunzi z’Abakongomani bakiza bari bafite imyumvire ko abagore ari bo bagomba kwita cyane ku bijyanye n’imirire, ariko n’abagabo bagomba kuba bagira uruhare mu gufasha abagore babo kwita ku mirire myiza yabo.”
Ubushakashatsi bwakozwe n’Ishami ry’Umuryango w’Abibumbye ryita ku biribwa (PAM) ishami ry’u Rwanda, ku kibazo k’indwara zikomoka ku mirire mibi mu bana bari munsi y’imyaka itanu mu nkambi ziri mu Rwanda, bwagaragaje ko ikigero cyo kugwingira cyagabanutseho 3%, kiva kuri 26,5% mu 2017 kigera kuri 23.5% uyu mwaka.
Mu Nkambi ya Kigeme ubwaho imirire mibi mu bana bari munsi y’imyaka 5 iri kuri 4,4%, kugwingira biri kuri 29.8%, mu gihe mu nkambi ya Mugombwa imirire mibi yavuye kuri 3.4% ikaba iri kuri 1.5%, abagwingiye bari kuri 17.4% bavuye kuri 23.9% umwaka ushize.


text:
YASUWE 14
Bamwe mu babyeyi bo muri Kenya barimo guha abakobwa babo, bato muri bo bafite imyaka 10, ibinini birinda gusama kugirango batava mu ishuri.
Mu gihugu hose, umukobwa umwe kuri batanu hagati y’imyaka 15 na 19 aba atwite cyangwa se afite umwana.
Akarere ka Kwale kari hafi y’inkombe y’inyaja ikora kuri Kenya kari mu tubonekamo umubare munini w’abakobwa bava mu ishuri kubera gutwara inda.
Umuforomokazi waho ukora mu byererekeranye no kuboneza urubyaro yabwiye BBC ko 10% by’abakobwa baza kwaka ibinini bibafasha kudasama bari munsi y’imyaka 14.
Avuga ko igiteye impungenge cyane ari uko ikiba kibashishikaje cyane ari ukudatwara inda aho kwirinda kwandura Sida cyangwa se indwara zandurira mu mibonano mpuzabitsina.
Gahunda zo gutanga amasomo yerekeranye n’igitsina mu mashuri zanenzwe cyane n’abanyapolitiki mu gihe abayobozi b’amadini bo bazifata nk’izitajyanye n’imyemerere.


text:
Mu bintu by’ibanze bishimisha abagore habamo kwitabwaho, guteteshwa, ariko byumwihariko iyo umugabo yitwaye neza mu buriri ntacyo wabigereranya nabyo ku mugore. Iyo umugabo abashije gutuma umugore yishima mu gihe cyo guhuza urugwiro ndetse akagera ku byishimo bye bya nyuma(Kurangiza) yumva yamuha ibyo atunze byose.
Biragoye ko umugabo yashimisha umugore mu gihe cyo gutera akabariro atazi ibimunyura , ibyo aba akeneye gukorerwa n’andi amabanga anyuranye. Muri iyi nkuru tugiye kurebera hamwe ibintu 6 umugore aba akeneye gukorerwa n’umugabo mu gihe cyo gutera akabariro.
1.Kumukora aho atishyikira
Nubwo iyi mvugo isa n’izimije ariko mu gihe cy’igikorwa , umugore aba akeneye ko umugabo amukorera ahantu hatuma amera nk’ugiye mu yindi si.
Buri mugore agira igice kiba kihariye gituma yumva yizihiwe. Ikimenyesha umugabo ko yageze kuri icyo gice ni uko iyo uhakoze avuga n’akari imurori kubera kwizihirwa. Ni inshingano z’umugabo gushakisha no kumenya icyo gice cyihariye cy’umugore we.
2.Kumutegura bihagije
Abagabo benshi bakunda guhutiraho, ntibite ku gikorwa cyo gutegura umugore igihe gihagije ngo nawe abashe kugira ubushake. Abagore bakunda umugabo ubategura mu buryo bwose bushoboka.
Ubushakashatsi bwakozwe n’inzobere mu by’imibonano mpuzabitsina hagati y’abashakanye, bagaragaje ko nibura umugabo aba agomba gutegura umugore we iminota hagati ya 10 na 15. Ibi ngo nibyo bituma nibura umugore agera ku byishimo bye byanyuma.
3.Kumusoma kuburyo bwimbitse
Ubu nabwo ni bumwe mu buryo bwifashishwa mu gutegurana hagati y’abashakanye. Iyo umugabo afashe umwanya agasoma umugore we kuburyo bwimbitse mbere yigikorwa nyirizina bituma umugore arushaho kugira ububobere bwinshi.
4.Igikorwa kimara umwanya
Nta mugore wishimira ko umugabo anywa amata ntayamare. Buri mugore aba yifuza ko umugabo amara iminota myinshi bahuza urugwiro. Uko igihe kiba kirekire ninako umugore agenda yumva uburyohe .
5.Kurangiza
Umugore aho ava akagera aba yifuza kurangiza nkuko umugabo bimugendekera. Hari abagore batazi uko kurangiza bisa bitewe n’uko abagabo babo hari ibyo baba batujuje, hari abagore bagira uburyohe ariko ntibarangize ariko hari n’umubare muto w’abagore babasha kurangiza mu gihe cyo gutera akabariro ku rugo. Ni inshingano z’umugabo gufasha umugore we kurangiza kuko nacy kiri mubyo baba bifuza ku mugabo.
6.Kumushimira
Burya ngo n’ubwo batabivuga ariko abagore baba bashaka ko umugabo mugihe igikorwa kirangiye, abashimira . Si byiza na busa ko umugabo ahita yisinzirira igihe igikorwa cyo guhuza urugwiro kirangiye.
Ibi ni bimwe mu bintu abagore baba bifuza gukorerwa mu gihe cyo gutera akabariro. Niba hari ibindi uzi , shyira igitekerezo cyawe ahabugenwe.
Ushobora kuba umenye ko hari ibitagenda mu rugo rwanyu. Niba hari ibyo udakorerwa(umugore) cyangwa hari ibyo utubahiriza(umugabo), byose byakemuka ari uko mugize ikiganiro kirambuye kuri iyi ngingo. Ikiganiro niyo soko yonyine yatuma umenya ibishimisha n’ibitanyura mugenzi wawe, ibyo akeneye ko uzajya umukorera.


text:
Ngucire umugani nkubambuze umugani n’uzava I kantarange azasange ubukombe bw’umugani bumanitse kumuganda w’inzu…
Ubusa bwaritse ku manga,
Uruvu ruravugiriza,
Agaca karacuranga,
Nyiramusambi isabagirira inanga,
Harabaye ntihakabe
Harapfuye ntihagapfe
Hapfuye imbwa n’imbeba
Hasigaye inka n’ingoma
Kera habayeho umusore wasabye umukobwa,barashyingiranwa,babana aho ngaho.Bimaze iminsi mike amaze gusama inda imaze kuba nk’amaze abiri cyangwa atatu,ibwami bamutumaho ngo azaze mu rugerero.Asiga umugore we atwite ajya mu rugerero.Umugore we arabyara abyara umwana w’umukobwa.Bamutumaho go umugore we yarabyaye.
Bukeye abasize abana b’abahungu barakura baba abasore ,bajya gukura ba se mu rugerero.Na we se wa Ndabaga ari we afite gusa agumayo.Ndabaga ariko amaze kuba umwana ugimbutse agakora imirimo y’abakobwa;agakora n’iy’abahungu akabaza,agatanaga,agahamiriza,agasimbuka urukirampende,akarasa intembe,akarasa intego,agatera uruziga.Arabimenya aba umuhanga.Yiga kuboha uduseke,yiga kuboha ibyibo,aboha imitemeri arataka.Na byo arabimenya byose.
Bukeye abwira nyina ati”data ntagiye kugwa mu rugerero ngo ni uko yabyaye umukobwa ngiye kuzamukurayo”.Nyina ati”gatsindwe n’agasani!Wa gakobwa we se katagize icyo kamara,uzajyayo uzamara iki”?Aramubuza ,ndetse amuteza abantu,arabihorera.Bukeye abonye abagaragu ba se bamugemuriye yanga kubivuga ngo bataza kumubuza arabihorera baragenda,bamaze kuminuka mu gikombe,arihisha arabakurikira.Nyina akibwira ko yagiye gutora imonyi,yagiye kwahirira inyana,yagiye guca imyeyo,naho yakurikiye abagemu ba se.
Na none aho bagereye kure yanga kubegera ngo batamubonera hafi bakamugarura.Akomeza kugenda abagenda uruhunge,barenga ahinguka,barenga ahinguka.Abonye bamaze kugera kure cyane,noneho arihuta arabegera.Abegereye ,bamukubise amaso barumirwa bati”uyu mwana biramera bite?Turamusubizayo ntituzamugezayo n’izi ngemu,n’iyo tugeze aha ngaha.Umuntu umwe ntitujyana umutwaro wengo tuwugereke ku yacu amusubiraneyo.Ibi bintu bibaye bite”?Umwe muri bo ati”nimumwihorere tuzaba tumugarukana,naho ubu ngubu ntawabona uko abigira”.Barajyana baratura ku kiraro cya se.Se aza gushenguruka ibwami nijoro baramuramutsa,bamuha ibyo babatumye kumutura.
Akubise uwo mwana amaso ati”uyu mwana araturuka he,ni uwa nde”?Ntibari baziranye.Umwana ntiyari azi se,na se w’umwana ntiyari amuzi.Bati”uyu mwana ni uwawe”.Ni wa mwana wawe wabyaye,wasize mu nda,Ndabaga”.Bararamukanya.Ati”ese yaje kumara iki hano”?Nuko ati”ibyanzanye nzaba mbikubwira ejo”.Umwana bamuhaye amata aranyoye,baramusasiye araryamye.Mu gitondo abwira se ati”naje kugukura mu rugerero.Aho kugira ngo uzagwe mu rugerero ngo ni uko wabyaye umukobwa,uzanjyane unsohoze,nibagaya ubuhakwa bwanjye uzabone kugaruka,nibura umaze iwacu nk’ukwezi, cyangwa se abiri,nibura uhumetse urebye abagaragu bawe,urebye inka zawe,urebye iwawe.Nibankundira kandi,nzaguhakirwa ngushimishe nk’uko abandi bana bahakiwe base.
Nuko se arumirwa,buracya mu gitondo aramujyana n’ibwami,aramusohoza.Umwami ati”ubwo ubonye umuhakwa ni uko itahire”.Amushyira mu itorero,arasimbuka aba umuhanga cyane,atera intego,ararasa intembe,arahamiriza,aba umuhanga,araririmba aba ingabo y’umutwe.Nuko umwami aramushima.Ariko bava mu rugerero,bashengera ibwami,kubera akumbuguyu k’abakobwa,akajya anyaruka no mu gikari agasanga abakobwa b’umwami aho bari bakiyuhagira,bakisiga ibyondo,bagasokoza,bakaboha,ibara batazi akaribigisha,na we iryo atazi bakarimwigisha,bagakina,na none aho baza kumuhamagarira akagenda yiruka,akicara mu zindi ntore.
Nuko bava guhamiriza,bashengera ibwami na none akagira ako kumbuguyu akaboneza no mu gikari agasanga abo bana b’abakobwa b’umwami.Baramumenyera,ndetse yaba ataje bakamutumira kuko bari bazi ko ari umukobwa nka bo.Bagakina,bakigana gutera ibara,bakiga kuvuna ibara.Ibyo atazi bakabimwigisha,na we ibyo azi akabibigisha.
Nuko bukeye baca hasi bati”Nyagasani,wa muhungu wa kanaka ibintu akora ni igitangaza.Abakobwa bawe yabagize inshoreke ze nta kundi”.Ati “ndabizi muramwanga kuko abarusha byinshi,ni uko abarusha,ni ukugira ngo nzamwirukane.Nta kindi ni ukumwanga”.Bati”Nyagasani,dore aba aha ngaha,kandi nawe uba aha ngaha,uzigenzurire wirebere niba tukubeshya.
Umwami ashyiraho ingenza,na we yirebera.Bava mu itorero,yaterura inzoga aho ngaho akayiha uyifata ngo ayibafatire.Mukanya yamureba akamubura mu bandi,naho yagiye mu gikari mu bandi bakobwa.Bityo,bityo noneho umwami ati”ntabyo”!Wa muvunamuheto ni ko yabigenje koko,yangiriye abakobwa inshoreke ze”.
Nuko umwami aramutumira,ava mu gikari baramuzana bamushyira ku ngoyi.Aramuboha,nuko ati ”nta kindi,iki cyaha sikitwarirwa,nta kindi ni ukumwica,batazabigira n’akamenyero.Nimumwice n’abandi barebereho,hatazagira ubikinisha”.Nuko Ndabaga bamushyize ku ngoyi barakubise.
Ageze aho ati”Nyagasani ,ndagusaba ko unyorohereza nkakubwira ijambo.Ureba sinkunaniye,nta kundi.Ariko ndasaba ko mfa mvuze”.Umwami ati”ngaho nimumworohereze”.Baramworohereza,birangiye ati”ndagusaba ko uheza abantu bose ,ntihagire n’umwe usigara,maze ugakinga ibirago ku irembo ry’igikari,ugakinga ikirago ku irembo rya kambere,nineho nkakubwira ijambo,maze ugakora icyo ushaka “.Umwami ati “ibyo na byo ntibinaniranye nibabigire”.
Nuko ibirago barabikinga,birangiye ashyira umukumirizi inyuma y’irembo ryo mu gikari,ashyira undi inyuma y’irembo rya kambere,abuza abaza kuza n’abagaragu barunguruka,n’abagira bate.Nuko Nd abaga noneho aragenda ageze kuri icyo kirago cyo ku irembo ,imyambaro ye ayifasha hasi,agaruka ateze amaboko.
Umwami amukubise amaso arumirwa asanze ari umukobwa.Nuko araza akoma yombi ati “Nyagasani !Sinakwangirije abakobwa.Ndi umukobwa nka bo,ni akumbuguyu,ni cyo cyanjyanagayo”.
Nuko umwami amuha imyambaro arambara,amubaza impamvu yabimuteye.Amubwira ko se ari we yabyaye wenyine,akaba yari agiye gusazira mu rugerero.Ati”niga guhamiriza nta mukobwa uhamiriza,niga gusimbuka,niga gutera icumu,ibyo byose mbigirira kugira ngo nzavane data mu rugerero,na we atahe ajye kuruhuka..Maze kubimenya rero nibwo data yanshoreraga.None Nyagasani,nkagira akumbuguyu k’abandi bakobwa,kuganira na bo,kujya kuvuna ibara,kujya gutaka.Ni icyo cyanjyanaga mu bana bawe”.
Nuko umwami ahamagara ba bandi,abo anyaga arabanyaga,abo yica arabica,arubakisha,atanga ibibanza,arongora Ndabaga.Se wa Ndabaga akira atyo na Ndabaga.Ni ho rero bavuga umuntu ababaye,nk’undi akamukiza ati”ewe!Nari ngeze iwa Ndabaga”.
Si jye wahera.
Umugani waciwe na Ruterana Venant, wavuye mu gitabo Ngucire Umugani cya kabiri,Rugamba Cyprien. I.N.R.S-Butare


text:
>> Igihe cy'Igisibo
Amasomo yo ku cyumweru, icyumweru cya 3 cy'Igisibo, C
Isomo rya mbere : Iyim 3, 1-8a.10.13-15
Igitabo cy’Iyimukamisiri
Muri iyo minsi, 1Musa yari aragiye ubushyo bwa sebukwe Yetero, umuherezabitambo w’i Madiyani. Ayobora ubushyo hirya y’ubutayu, maze agera ku musozi w’Imana i Horebu. 2Nuko Umumalayika w’Uhoraho amubonekera mu kibatsi cy’umuriro waka mu gihuru rwagati. Musa aritegereza asanga umuriro ugurumana mu gihuru cyose, ariko cyo ntigikongoke. 3Musa aravuga ati “Reka njyeyo ndebe aka kataraboneka, n’impamvu ituma igihuru kidakongoka.”
4Uhoraho abona aje hafi kureba ibyo ari byo. Nuko Imana imuhamagarira mu gihuru rwagati iti “Musa ! Musa !” Undi ati “Ndi hano.” 5Nuko Imana iramubwira iti “Wikwegera hano ! Ndetse kuramo inkweto zawe, kuko ahantu uhagaze ari ubutaka butagatifu.” 6Irongera iti “Ndi Imana ya so, Imana ya Abrahamu, Imana ya Izaki, Imana ya Yakobo.” Musa yipfuka mu maso kuko yatinyaga kureba Imana. 7Uhoraho aravuga ati “Amagorwa y’umuryango wanjye uri mu Misiri narayitgegereje, kandi imiborogo baterwa n’abakoresha b’imirimo narayumvise, n’imiruho barimo ndayizi. 8aNdamanutse ngo mbagobotore mu maboko y’Abanyamisiri, maze mbavane muri icyo gihugu mbajyane ku butaka bw’indumbuke kandi bugari, mu gihugu gitemba amata n’ubuki, ahantu hatuwe n’Abakanahani. 10Ubu ngubu rero genda : ngutumye kuri Farawo kugira ngo uvane mu Misiri Abayisraheli, umuryango wanjye.”
13Musa abwira Imana ati “Ngaho rero ningende nsange Abayisraheli, mbabwire ngo ‘Imana y’abakurambere banyu yabantumyeho !’ Nibambaza ngo izina ryayo ni irihe, nzabasubiza ngo iki ?” 14Nuko Imana ibwira Musa iti “NDI UHORAHO.” Irongera iti “Uzabwire utyo Abayisraheli uti ‘UHORAHO ni we ubantumyeho’.” 15Imana yongera kubwira Musa iti “Uzabwire Abayisraheli uti ‘UHORAHO Imana y’abakurambere banyu, Imana ya Abrahamu, Imana ya Izaki, Imana ya Yakobo yabantumyeho.’ Ngiryo izina ryanjye iteka, nguko uko bazajya banyita banyambaza kuva mu gisekuru kugera mu kindi.”
Kuzirikana : Zab 103 (102), 1-2, 3-4, 6-7, 8.11
ZABURI
Inyik/ Uhoraho ni umunyambabazi n’umunyampuhwe.
- Mutima wanjye singiza Uhoraho,
- n’icyo ndi cyo cyose gisingize izina rye ritagatifu !
- Mutima wanjye singiza Uhoraho,
- kandi ntiwibagirwe na kimwe mu byo yaguhaye !
- We ubabarira ibicumuro byawe byose,
- akakuvura indwara zawe zose,
- we warura ubugingo bwawe mu mva,
- akagutamiriza ubutoneshwe n’impuhwe.
- Uhoraho akoresha ubutabera,
- akarenganura abapfukiranwa bose.
- Yamenyesheje Musa imigambi ye,
- n’abana ba Israheli abagaragariza ibigwi bye.
- Uhoraho ni umunyambabazi n’umunyampuhwe,
- atinda kurakara kandi akagira ibambe.
- Uko ijuru ryisumbuye kure hejuru y’isi,
- ni ko impuhwe ze zisagiranira abamutinya.
Isomo rya kabiri : 1 Kor 10, 1-6.10-12
Ibaruwa ya mbere Mutagatifu Pawulo Intumwa yandikiye Abanyakorinti
1Bavandimwe, sinshaka ko muyoberwa ukuntu abasekuruza bacu bose bagendaga bayobowe n’igihu cyererana, bose bakambuka inyanja, 2bose bakabatirizwa muri cya gihu na ya nyanja bifatanyije na Musa. 3Bose basangiye ibyo kurya bimwe bikomoka mu ijuru ; 4kandi bose bashoka iriba rimwe rikomoka mu ijuru ; koko bakanywa amazi avubuka mu rutare bahawe n’Imana, rukagenda rubaherekeje, kandi urwo rutare rwarangaga Kristu. 5Nyamara benshi muri bo si ko banyuze Imana, ni yo mpamvu intumbi zabo zararitswe mu butayu. 6Ibyo byose byabereye kuducira amarenga, kugira ngo tutararikira ikibi nk’uko na bo bakirarikiye. 10Ntimukitotombe nk’uko bamwe muri bo binubye, maze Umunyacyorezo akaboreka. 11Ibyababayeho biraducira amarenga, kandi byandikiwe kutuburira twe twegereje amagingo ya nyuma. 12Bityo rero uwibwira ko ahagaze, aritonde atagwa.
Ibango-ndirimbo ribanziriza Ivanjili : Zab 51 (50), 14
- Uragasingizwa Kristu, wowe Buhanga buhoraho bw’Imana Nzima.
- Uragasingizwa Nyagasani.
- Nyagasani, dutoze kumva ijwi ryawe,
- udu
Ivanjili Ntagatifu : Lk 13, 1-9
+ Luka
1Muri icyo gihe, haza abantu batekerereza Yezu uko Abanyagalileya bari bishwe na Pilato, maze amaraso yabo akayavanga n’ay’ibitambo baturaga. 2Arabasubiza ati “Mukeka ko abo Banyagalileya barushaga abandi kuba abanyabyaha ? 3Oya ! Ahubwo reka mbabwire : nimuticuza mwese muzapfa kimwe na bo. 4Cyangwa se ba bantu cumi n’umunani bagwiriwe n’umunara wo kuri Silowe, mukeka ko bazize kuba abanyabyaha kurusha abandi baturage b’i Yeruzalemu ? 5Oya ! Ahubwo reka mbabwire : nimuticuza mwese muzapfa kimwe na bo.”
6Nuko Yezu abacira uyu mugani ati “Umuntu yari afite igiti cy’umutini cyatewe mu murima we w’imizabibu. Aza kuwushakaho imbuto, ariko ntiyazibona. 7Ni ko kubwira umuhinzi we ati ‘Uyu mwaka ni uwa gatatu nza gushaka imbuto kuri uyu mutini sinzibone. Wuteme nta cyo umaze aha ngaha.’ 8Undi aramusubiza ati ‘Shobuja, ba uwuretse byibura uyu mwaka, nywucukurire iruhande maze nshyiremo ifumbire. 9Ahari kera wazera imbuto ; nutera uzawuteme’.”


text:
Amateka y’u Rwanda agaragaza ko abagore batafatwaga nk’abantu bakora cyangwa ngo bashobore gukora imirimo y’abagabo. Nta mugorewajyaga ku rugamba, nta wubakaga, nta wagirwaga umuyobozi mu nzego z’igihugu (aha ni mbere y’abakoloni) ndetse umugore yafatwaga nk’umuntu waremewe gukora imirimo yo mu rugo ubundi agategereza byose ku mugabo.
Nkuko Padiri Muzungu Bernardin abivuga mu gitabo yise “ Le Patriotisme Jusqu’au Sang’’, Robwa Nyiramateke ni ishema n’icyubahiro ku bagoren’abakobwa babayeho mu mateka y’u Rwanda.
Mbere y’uko tuvuga ku butwari bwaranze uyu mugore ufatwa nk’intwari kurusha abandi bose mu mateka y’u Rwanda, reka turebe abandi bagore b’intwari batatu babayeho mu mateka y’u Rwanda.
Nyirarucyaba: Uyu azwi mu bitekerezo by’ibimanuka byanditswe mu gitabo `Inganji Kalinga’ cya Musenyeli Alexis Kagame. Bivugwa ko ari we wazanye inka mu Rwanda mu gihe yariitazwi. Ngo amaze kuzana icyo gisimba (Inka), yakamiye amata Gihanga Ngomijana amata ayanyoye akira indwara yari arwaye maze Gihanga abwira Nyirarucyaba ati “Jya kuzana icyo gisimba hano’’. Ni uko azana inka mu Rwanda bwa mbere.
Undi mugore w’intwari uzwi cyane ni Nyiraruganzu Nyirarumaga. Uyu yari umugabekazi w’ingoboka kuri Ruganzu Ndoli akaba yari umusingakazi. Yabaye umugabekazi kuri Ruganzu Ndoli kuko uwari kumubera umugabekazi ni ukuvuga nyina wa Ndoli yari yariciwe i Rubi rw’i Nyundo(ahitwa mu Miko y’Abakobwa) ubwo Ndahiro Cyamatare yicwaga amaze guhungishiriza Ndoli i Karagwe k’Abahinda.
Ubwo rero Ruganzu amaze kuba umwami, yagombaga kugira umugabekazi batwarana nkuko byagendaga ku bami bose. Nyirarumaga rero ni we watwaranye na Ruganzu Ndoli umwami uzwiho ubutwari bikomeye n’ingabo ze zitwaga Ibisumizi.
Ikindi kigira Nyirarumaga intwari itazibagirana mu mateka y’u Rwanda ni uko ari we watangije inganzo y’ibisigo agira ngo amateka y’abami ntazibagirane. Kuba amateka y’abami bo hambere azwi ubu bikomoka cyane ku nganzo y’ibisigo nyabami kuko nko mu bisigo by’impakanizi, hagenda havugwa buri mwami n’ibikorwa yakoze kugeza ku mwami uriho.
Nyirarumaga ni we wahanze igisigo cya mbere mu mateka y’u Rwanda, akaba yaracyise “Umunsi ameza imiryango yose’’. Ni we watangije Intebe y’abasizi ndetse ashyiraho uburyo ibisigo byose bituwe umwami runaka byajya bibungwabungwa bigashingwa abantu runaka bakabifata mu mutwe ndetse bakabitoza ababakomokaho ku buryo ingoma ya cyami yagize iherezo, ibisigo byose uhereye kuri icyo “Umunsi ameza imiryango yose’’ bizwi neza.
Undi mugore wabaye intwari twavuga mbere y’uko tuvuga birambuye kuri Robwa, ni Nyirayuhi Nyiratunga ndetse n’abandi bagabekazi bategekanaga n’abana babo ariko bakiri bato kugeza igihe bakuriye.
Nyirayuhi Nyiratunga ni nyina wa Yuhi Gahindiro. Nyiratunga yatwaye u Rwanda mu gihe Gahindiro ka Mibambwe Sentabyo yari akiri uruhinja. Ikigira Nyiratunga intwari cyane ni ukuba yararwanye ishyaka arwana n’abana ba wa se wabo wa Gahindiro bashakaga kumunyaga ingoma. Yaratwaje kugeza igihe Gahindiro akuriye akaba umwami w’igihame binavugwa ko ari we mwami warambye kurusha abandi bose.
Reka noneho tugaruke ku butwari bwa Robwa. Padiri Muzungu Bernardin mu gitabo cyavuzwe haruguru avuga ko ku bahanga n’abandi bazi amateka y’u Rwanda, igikomangoma Robwa Nyiramateke ari ishema n’icyubahiro ku banyarwandakazi aho bava bakagera.
Inyandiko nyinshi zivuga ku mateka y’u Rwanda zirata ubutwari bwa kigore n’ubudahemuka budasanzwe bwaranze igikomangomakazi Robwa wavukaga kuri Nsoro I Samukondo akaba mushiki wa Ruganzu I Bwimba.
Guhara icyubahiro cyo kuba umwamikazi n’umugabekazi akemera gupfira u Rwanda bimugaragaza nk’intwari idasanzwe mu zabayeho mu Rwanda rwo hambere haba mu bagabo n’abagore.
ROBWA yari muntu ki?
Robwa Nyiramateke yari umukobwa wa Nsoro I Samukondo umwe mu bami b’imishumi wategetse u Rwanda kuva mu mwaka wa 1279 kugeza mu wa 1312 , akaba yaramubyaranye na Nyiraruganzu I Nyakanga.Yari mushiki w’umwami Ruganzu I Bwimba na we uzwiho kuba yarabaye intwari yemera kumena amaraso mu buryo bw’ubucengeri.
Robwa yamenyekanye nk’intwari cyane kubera uburyo yemeye kuba umutabazi w’umucengeri akamena amaraso ye mu Gisaka kugira ngo i Gisaka kitazagarurira u Rwanda hanyuma. Twibuke ko ibi yabikoze atwite inda y’umwami Kimenyi w’i Gisaka.
Uko Robwa yabaye intwari
Kimenyi cya Bazimya ba Ruregeya, umwami w’i Gisaka ngo yashatse umugeni, ni uko abajije abajyanama be bamurangira mu Rwanda bati“ Nsoro ya Samukondo ni we ufite umugeni ugukwiriye’’.
Ati” None se ko nta bushuti ngirana na Nsoro nzabigenza nte? Ni uko bamugira inama yo kwibanisha na Nkorokombe wari muramu wa Nsoro kuko yari musaza wa Nyakanga nyina wa Robwa Nyiramateke.
Bamaze kunoza inama, Kimenyi ngo yashatse amaturo n’izindi mpano nziza maze abyoherereza Nkorokombe maze aboneraho no kumwaka ubushuti, undi ntiyazuyaza arabumwemerera. Bukeye ubucuti bumaze gukomera Kimenyi atuma kuri Nkorokombe ati“Ndashaka gusaba muramu wawe umugeni, none uzahambere nk’inshuti’’.Nkorokombe aramusubiza ati“Uzaze, umugeni ntuzamubura rwose’’.
Igihe kigeze rero Abanyagisaka ngo baje gusaba Robwa icyakora ngo Nsoro aramubima, avuga ko ngo yamutanze ahandi ariko ubu bukaba bwari uburyo bwo kubananiza.Ibi ngo byababaje Kimenyi cyane.
Igihe cyarageze Nsoro araberana (kurwara k’umwami) ni uko abiru baramubaza bati “Ko turuzi ugiye gutanga, Kimenyi akaba yaragusabye umugeni ukamumwima nagaruka waratanze akamudusaba tuzamumwima tutaramubyaye?. Nsoro arababwira ati“Nimumpamagarire abana banjye’’.Ni uko abana baraza bahageze ,abwira Robwa ati“Nushaka gushyingirwa kwa Kimenyi uzagende ubizi ko uriumutabazi w’u Rwanda, ntuzagende wibwira ko uri umugeni. Ati“uramenye Kalinga ntuzayigurane Rukurura (ingoma ngabe yo mu Gisaka).
Arangije kuraga, aherako aratanga. Baramwerera baramwiraburira.Nuko Nkorokombe atuma kuri Kimenyi ati“ Wa muntu wakwimaga umugeni ko atakiriho ntiwaza gusaba umugeni ko utazamubura?”. Nuko Kimenyi yohereza intumwa ze gusaba Robwa, Ruganzu Bwimba wari warasimbuye se Nsoro ku ngoma yemera gushyingira Robwa icyakora Robwa ashyingirwa abizi neza ko ari umutabazi w’umucengeri uzamenera igihugu amaraso.
Ubwo Ruganzu I Bwimba yatangaga aguye mu Gisaka na we atabaye nk’umucengeri, ngo Kimenyi yaje guhoza Robwa ngo amumare agahinda ka musaza we wari umaze gupfa maze aramubwira ati“ Rukurura ni iyawe, i Gisaka ni icyawe’’ maze kuko Robwa yari azi ko atashakiye mu Gisaka agamije kuhabyarira cyangwa kubayo umugabekazi ngo yasubije Kimenyi amucyurira ati “Mbabajwe n’uwakwise Kimenyi, iyo uza kuba Kimenyi koko, wakamenye icyanzanye ino aha’’.
Nuko Robwa wari unatwite inda y’imvutsi y’umuhungu amaze kumubwira ayo magambo, arikusanya n’imbaraga ze zose yitera hejuru maze agiye kugwa bamutega ingoma ayigwa ku rutsike acikamo ibice bibiri umwana wari uri mu nda ye aragwa maze na we arapfa, apfa nk’umutabazi kimwe na musaza we Bwimba .
Urupfu rwa Robwa rwamugize ikirangirire mu bakobwa n’abagore bose babayeho mu mateka y’u Rwanda .Ntiyatinye kumenera igihugu cye amaraso nubwo yari akiri muto akaba umwamikazi wari kuzavamo n’umugabekazi w’i Gisaka.
Yanze kubyarana n’umwami w’i Gisaka kuko nkuko Kimenyi yabitekerezaga uyu mwana w’umuhungu bari kubyarana yari yari kuzigarurira u Rwanda akarutwarana n’i Gisaka. Yubahirije isezerano yari yarasezezeranye na se Nsoro kugirango u Rwanda rukomeze rusugire rutazigarurirwa n’abanyamahanga. Ibi bishimangira wa mugani ugira uti“Wanga kumenera igihugu amaraso, imbwa zikayanywera ubusa’’.


text:
Taliki ya cumi y’ukwa desembri mu mwaka wa 1948, niwo munsi Ikoraniro
rusange rya ONU ryemeje likanamenyesha Itangazo ryo kwamamaza hose
ibyerekeye agaciro ka Muntu. Ikoraniro rusange ryasabye ibihugu byose bili muli
l’ONU gukora uko bishoboye kugira ngo iryo Tangazo lizatangirwe ku
mugaragaro, ryamamare hose kandi lisobanurwe, cyane cyane mu mashuli, ali
amato ali ayisumbuye, mu bihugu byose, ibyigenga n’ibigitegekwa. ITANGAZO RYAMAMAZA HOSE AGACIRO K’UMUNTU Intangiliro. Ikoraniro rusange lilibutsa ko: – Ugushyira ukizana, ituze n’ubutungane mu bihugu bishingiye ku karusho ka buli
muntu, kadasibangana, gahamya icyubahiro akwiye n’agaciro twese duhulijeho, – Gusuzugura no kwirengagiza ako gaciro n’icyubahiro bya buli muntu nibyo
byateye bamwe imigenzereze isa n’iy’inyamaswa, umutima w’umuntu
utakwihanganira. Nicyogituma twemeza ko icyo umuntu wese yimilije imbere
y’ibindi al’ugushyira akizana, nta nkomyi mu mvugo no mu bitekerezo, akibera
aho nta nduru nta butindi, – Ali ngombwa ko hashingwa amategeko arengera ako gaciro ka buli muntu,
akamulinda ubuja n’agahato, – Ikindi ngombwa nu gukomeza umubano w’ibihugu, – Ibihugu byunz’ubumwe byiyemeje muli Charte ya l’ONU kuzahora byubaha
agaciro k’umuntu wese, yaba umugore yaba umugabo, bose niko bakwiye
kwubahwa kimwe. Ibyo bihugu byiyemeje kandi kuzaharanira amajyambere mu
mibanire m’imibereho y’abantu ku mudendezo, – Ibihugu byose byunz’ubumwe byarahiliye gufasha umuryango wa l’ONU
kwubahisha hose agaciro n’uburenganzira bishingiye kuli kamere ya buli muntu, – Kugira ngo ibyo twarahiliye tubishyikire, tugomba no guhuza igitekerezo ku
byerekeye ako gaciro n’uburenganzira bya buli muntu, – Ikoraniro rusange ryamamaje ili Tangazo ryerekeye agaciro ka buli muntu,
ligomba kuyobora abaturage b’ibihugu byose uburyo bwo kwitoza umuco wo
kwubaha agaciro n’uburenganzira bw’umuntu. Uwo muco niwo amategeko
agenga buli gihugu n’atunganya umubano w’igihugu agomba gushishikalira
kwinjuza muli byose, ali nu nyigisho z’urubyiruko mu mashuli, ali no mu milirere
yose y’abaturage, kugira ngo bose hamwe, ali abatuye mu bihugu muli l’ONU,
ndetse n’abatarashyikira ubwigenge, uwo muco abe aliwo bimiliza imbere.
Article 1. Abantu bose bavuka aliko bakwiye agaciro no kwubahwa kimwe. Bose bavukana
ubwenge n’umutima, bagomba kugilirana kivandimwe.
Article 2. Umuntu wese akwiye kwemererwa kwafite agaciro n’uburenganzira bwose
bwahamijwe muli ili Tangazo. Nta muntu uzongera gucishwa ku wundi ku
mpamvu gusa z’ubwoko, ibara ry’umubili, idini yemera cyanga se ibitekerezo
afite muli politique no mu zindi ngingo, ntawe uzazira igihugu akomokamo,
ubworo amavuka cyanga se indi mimerere yindi. Kandi nta muntu uruta undi, ngo kuko baba bakomoka mu bihugu batareshya. Ali
abaturage b’ibihugu byigenga cyanga se bigitwarwa, bikiyoborwa n’ibindi, bose ni
abantu kimwe.
Article 3. Umuntu wese agomba kubaho, gushyira akizana no kutarengana.
Article 4. Nta muntu ukwiye guhinduka imbohe cyanga umuja. Kugira abantu abaja cyanga
se kubacururuza biraciwe rwose.
Article 5. Nta muntu ugomba kugilirwa urugomo, kuzira agashinyaguro, kwicwa urupfu
rubi.
Article 6. Aho umuntu ali hose agomba kurengerwa n’amategeko y’igihugu.
Article 7. Abantu bose ni kimwe ku byerekeye amategeko, kandi bose niki agomba
kubarengera kimwe, akabalinda akarengane gaciye ukubili n’ili Tangazo,
akabalinda ndetse n’ibishobora byose gutera ako karengane.
Article 8. Buli muntu afite ububasha bwo kuregera inkiko imigenzereze yose iciye ku
burenganzira yahawe n’amategeko.
Article 9. Ntawe ushobora gufunga umuntu ku karengane cyanga se kumuca mu gihugu.
Article 10. Urubanza rw’umuntu wese, mbere yo gucibwa, rugomba kwumvikana ku
mugaragaro, nta karengane, abacamanza bakabona kurukiranura batabera.
Article 11. 1. Umuntu wese urezwe igicumuro, mu gihe ataracirwa urubanza
rukimuhamya, agomba gufatwa nk’intungane kugeza igihe ubugiranabi
bwe bwemeza n’urukiko kumugaragaro, kandi bamaze kumuha uburyo
bwose bwo kwiburanira. 2. Nta muntu ugomba guhanirwa amafuti yigeze gukora, niba mu gihe
ayakoze nta tegeko ry’igihugu cyanga ryerekeye umubano w’igihugu, ryali
libibujije. Kandi lero nta n’uzajya acibwa igihano kirenze icyali gitegetswe,
igihe akoze akabi agomba guhanirwa.
Article 12. Ntawe ugomba kwirohera nta mpamvu mu byerekeye imibereho y’umuntu
n’iy’abe, mu rugo rwe no mu nzandiko ze, cyanga se ngo amusebye. Muli ibyo
byose kandi amategeko y’igihugu agomba kulinda umuntu wese akarengane.
Article 13. 1. Umuntu wese agomba kugenda uko ashaka mu gihugu, no kwihitiramwo
aho ashaka gutura. 2. Umuntu wese ashobora kuva mu gihugu abishatse, no kugaruka mu
gihugu cye kavukire.
Article 14. 1. Umuntu wese, iyo atotejwe, ashobora guhungira mo kwakirwa mu bindi
bihugu. 2. Ubwo burenganzira aliko ntibwarengera umuntu ukulikiranywe kubera
ubugome busanzwe, cyangase imigenzereze ye inyuranye n’amaherezo
l’ONU yimilije imbere.
Article 15. 1. Buli muntu agomba kwitilirwa igihugu cye kavukire. 2. Icyo kimenyetso cy’ubuturage ntawe ushobora kukinyagwa ku karengane,
aliko umuntu ashobora kwiyakira ubuturage bw’aho yihitiyemo.
Article 16. 1. Umuhungu n’umukobwa bageze mu kigero cyo kwubaka, bashobora
gusezerana uko bashaka. Nta nkomyi ituruka ku bwoko, ku nkomoko
cyanga se idini. Mubyerekeye kurongora umugabo n’umugore bahwanije
agaciro, mbere yo gusezerana, igihe bali kumwe ndetse n’iyo
batandukanye. 2. Ntabagomba gushyingirwa batabyiyemereye ubwabo. 3. Ishingiro ryambere ry’umubano mu bantu ni murugo, amategeko ya leta
agomba kururengera.
Article 17. 1. Umuntu wese afite ububasha bwo kugira icyo yitungira, ukwe kwa yenyine
cyanga se afatanije n’abandi. 2. Ntawe ushobora kunyagwa ikintu yitungiye ku karengane.
Article 18. Mu bitekerezo by’umuntu, mu bimutunganiye idini, buli muntu agomba gushyira
akizana. Nukuvuga ko ashobora guhindura ibitekezo bye n’idini, kubigaragaza
mu ruhame cyanga ahiherereye, kubyigisha na kubikulikiza, ku mutima no mu
mihango ibigaragaza.
Article 19. Buli muntu akwiye gutekerza no kuvuga akamuli ku mutima. Nukuvuga ko
adakwiye kuzira ibitekerezo bye, ko ashobora gushaka, guhabwa no
kwamamaza hose uko ashaka ibihuje n’icyo atekereza.
Article 20. 1. Abantu bashobora guterana na kwiremamo amashyaka mu mahoro. 2. Nta muntu ukwiye guhatirwa kwinjira mw’ishyaka atabishaka.
Article 21. 1. Buli muntu afite uburenganzira bwo guhagurukira ibyerekeye ubutegetsi
bw’igihugu cye kavukire, ali ukubyigiramo ubwe, cyanga se kubishinga
intumwa zatowe bitalimo agahato. 2. Mu byo gukorera leta y’igihugu cyabo, abaturage bose bagomba gucishwa
mu kigero kimwe. 3. Ubutegetsi mu gihugu bukomoka ku bushake bw’abaturage. Ubwo
bushake bugaragara uko igihe cy’itora kigarutse. Mw’itora abaturage bose
bakuze bahwanije ijwe, kandi bitorera uwo bashatse nta gahato.
Article 22. Umuntu wese mu gihugu niko agizwe n’abandi. Ishyaka ry’abaturage
n’ubugobokane bw’igihugu bigomba gukiza buli muntu, bikamugeza ku mibereho
imukwiye kandi imufasha kujyambere.
Article 23. 1. Umuntu wese akwiye kubona umulimo yihitiyemo nta gahato. Akawukora
mu neza, bitalimo amananiza kandi atikanga kubura amulimo. 2. Abakora umulimo umwe bose bagomba guhembwa kimwe, nta kubera, 3. Umukozi wese agomba guhabwa umushahara umutunze we n’abe, kandi
akanarengerwa n’amategeko alinda abakozi akarengane, 4. Umuntu wese ashobora gufatanya n’abandi gushinga syndicats
zimurengera.
Article 24. Buli muntu ukora agomba kurangiza akazi mu masaha akwiye no guhabwa
ibiruhuko, kandi iminsi ahawe y’ibiruhuko agomba nayo kuyihemberwa.
Article 25. 1. Umuntu wese akwiye ikimubeshaho neza , we n’abo mu rugo, cyane
cyane mu byerekeye imyambaro ibyo kurya, aho atuye n’ibyo kwivuza,
mbese ibya ngombwa byose ngo umuntu ashobore kubaho. Iyo umuntu
yabuze akazi, igihe c’indwara cyanga ubumuga, mu bupfakazi no mu
zabukuru, mbese iyo umuntu atakigira ikimubeshaho bidaturutse ku
bwende bwe, agombwa gutungwa n’integanyo leta yageneye iminsi mibi. 2. Ababyeyi n’abana bakwiye cyane gufashwa. Kandi abana bose ndetse
n’ibinyandaro, bagomba kurengerwa kimwe.
Article 26. 1. Umuntu wese agomba kurerwa na guhabwa ku busa inyigisho zose
z’amashuli yambere. Amashuli y’abanyamyuga agomba gukwira hose.
Kandi ababishoboye bose bagomba gufashwa kimwe kujya mu mashuli
makuru. 2. Imilerere n’yo igomba kugeza abantu ku bugabo buhamye kubongeramo
icyubahiro cy’agaciro ka buli muntu n’ibyo afitiye uburenganzira byose.
Imilerere niyo izatera imbaga z’amoko anyuranye, nako ibihugu byose,
kwumvikana no kubana bitanduranya nibwo buryo bwo gufatanya na
l’ONU gukwiza amahoro hose. 3. Ababyeyi bafite uburenganzira bwo gutoraniliza abana babo imilerere
ibakwiye.
Article 27. 1. Umuntu wese akwiye uko ashaka mu gitaramo cyogeza ubutore n’umuco
w’igihugu, akwiye kwizihiza ibinezereje byose no guharanira amajyambere
n’ibyiza byose ubuhanga butuma dushyikira. 2. Abahanga bahimbye ikintu gishya cyanga se abanditsi b’ibitabo, bishobora
kubaviramo inyungu y’ikiguzi cya byo cyanga se y’agaciro bibahesha,
nabyo bikarengerwa n’amategeko y’igihugu.
Article 28. Ibyemejwe byose muli ili Tangazo bigomba amahoro mu baturage, ndetse no mu
mibanire y’igihugu, kugira ngo bishobore kugilira umuntu wese akamaro
kahageze.
Article 29. 1. Umuntu nawe agomba kumenya agaciro k’urugaga rw’abo atuyemo,kuko
narwo rumufasha kwigeza ku bugabo buhamye. 2. Mu burenganzira bwe bwose n’agaciro afite buli muntu agomba kugarukira
ku rubibi yashingiwe n’amategeko y’igihugu, kugira ngo n’abandi bagere
ku gaciro kabo n’uburenganzira bwabo, mu neza n’ituze vy’ingaga
y’abadasumbana. 3. Ibyo byose byahamijwe ntawe ushobora kubyigarulira ku buryo buciye
ukubili n’amaherzo l’ONU yimilije imbere.
Article 30. Mu magambo yose y’ili Tangazo, nta Leta, nta ngaga, nta n’umuntu ushobora
kwibwira ko hali ilimuga ububasha bwatuma atambuka ku byemejweho
uburenganzira muli ili Tangazo.


text:
Inama ya 44 y’ishyirahamwe ry’umuryango wa bibubye ryita ku burezi, ikoranabuhanga n’ubushakashatsi (UNESCO) yagomabaga kuba mu mwaka wa 2020 yimurirwa mu mwaka wa 2021 kubera icyorezo cya COVI-19 cyari cyugarije isi.
Komite ishinzwe kwandika imirage yasize imirage 34 mishya ku rwego rw’isi; 29 imirage ndangamuco, 5 imirage kamere.
Muri Afurika imirage ibiri yonyine niyo yabashije gutorankwa.
Sudanese Style Mosque (North Ivory Cost)
Ni umurage ndangamuco w’imyemerere ya kisiramu, uteye nk’igi rya Autriche, ni imyubakire yagaragaye mu kinyejana cya 14 mu mujyi wa Djene muri Mali (Empire du Mali ya kera) kubera gucuruza Zahabu n’umunyu hagati ya Afurika ya hafi ya Sahara na Afurika y’Amajyaruguru.
Mu kinyejana cya 16, iyo myubakire yakwiriye mu majyepfo ya Sahara no mu gice cya Sudan. Iyo misigiti igera kuri 20 icunzwe neza muri Côte d’ivoire. Imyubakire ya Sudan igaragaza ukuntu yashobotse munsi y’ubutayu bwa Sahara muri Afurika y’Uburengerazuba, ahantu hakonja. Yateye imbere cyane hagati y’ikinyejana cya 17-19 kubera ubucuruzi bwakorwaga hagati y’ibihugu byari mu majyepfo ya Mali.
Iyi myubakire igaragaza ubuhamya bw’ubucuruzi bwabayeho buca mu butayu bwa Sahara, iterambere ry’idini rya Islam n’umuco wa Kisiramu no guhuza imyubakire gakondo n’iya kisilamu.
Ivindo National Park (Gabon)
Pariki iherereye ku murongo wa Equateur mu majyaruguru y’igihugu cya Gabon ifie ubuso bungana na 300 000Ha harimo n’imigezi itanga amazi menshi. Amazi asuma mu ishyamba ry’inzitane rigwamo imvura nyinshi. Ni ahantu haba inyamaswa zirimo gucika n’amafi, crocodile, inyamaswa zinyamabere nk’ ingangi, chimpanzee, n’izindi.
Ivindo National Park ni pariki icunzwe neza, igaragaza guteza imbere kurinda no kubungabunga urusobe rw’ibinyabuzima bihaboneka.
Muri iyi nama; Salonga National Park (RDC) yavankwe ku rutonde rw’imirage ifite iri mu kato, ifite ibibazo. Ni pariki nini, igwamo imvura nyinshi, yashyizwe mu mirage y’isi mu mwaka wa 1984, ishyirwa mu mirage y’isi ifite ibibazo mu mwaka wa 1999.
Ni pariki igerwamo n’inzira y’ubwato gusa, ifite inyamaswa zirimo nka Bonobo, Crocodile, n’izindi. Hagaragaye ubushake bwo kurangiza ibibazo yari ifite; kurinda inyamaswa ba rushimusi, guhagarika umushinga wo gucukura ibikomoka kuri Peteroli, kwiyongera kwinyamaswa za Bonobo….


text:
Mu Rwanda, Leta y’Abasivili ni AGAKINGIRIZO gusa, ibyemezo byose bifatwa n’abasilikari bareba inda zabo gusa !
Hasomwe ibiri mu bitabo bijyanye n’imiyoborere myiza no kwegereza abaturage ubuyobozi, Leta ya Kagame yaza ku mwanya wa mbere mu bihugu byashoboye guhugura abaturage mu miyoborere myiza binyujijwa muri ONG. Nyamara nta gushidikanya ko iyi Leta yacu yaza ku mwanya wa nyuma mu kubishyira mu bikorwa. Iyo mikorere mibi nta kindi kiyitera kitari uko inzego zose zifata ibyemezo zagizwe imbohe n’abasilikari b’injiji kbareba bugufi kandi bakorera inda zabo gusa. Reka twerekane nk’i ngero 3 z’ukuntu politiki yashoboraga kubera nziza abaturage yaje guhinduka IBINYOMA ( Cauhemar), abaturaga bakayifata nka politiki y’amaco y’inda y’abasilikari ba FPR-Inkotanyi.
Guhera mu mwaka w’1996, u Rwanda rwafashe iyambere mu kujijura Abaturarwanda rubifashijwemo cyane n’ibihugu by’i Burayi,dore ko igihugu cyacu cyari kivuye mu icuraburindi ry’intambara, abantu bafite ibikomere n’ubushenguke bituruka kuri iyo ntambara.
Amahugurwa twayafashe nk’umwe mu miti yaduteguriraga kubaka ejo hazaza tuzi icyo dukora, kandi dusa n’abagize uruhare mu itegurwa ryabyo. Dore zimwe mu ngingo z’ingenzi zibanzweho muri rusange hafi ya hose mu gihugu kuko nta karere na kamwe ko mu Rwanda kahamyako katigeze kagira umuterankunga mu rwego rwo kuzahura abaturage.
I.Uburinganire n’ubwuzuzanye bw’umugore n’umugabo mu majyambere (Gender);
Iyi ngingo yatinzweho cyane,kuko umubare munini w’abantu bari mu gihugu bari abagore,nizo ngufu rero zari zihari cyane ko bamwe muri bo bapfakajwe n’intambara cyangwa se abandi bakaba bafite abagabo bafunze. Muri iyi ngingo abahuguraga bafashije abagore gusesengura ibibazo byabo,bamenyera ho ko imirimo bakora ahubwo ari myinshi n’ubwo itagaragara,bakangurirwa kujya mu nzego zifata ibyememezo. Abagore ibyo byose byarabacengeye ndetse abagore benshi batangira kwinjira mu nzego zimwe na zimwe z’ubuyobozi, ari ubw’ibanze ari n’ubwo hejuru, kugeza ubwo Paul Kagame ahabwa igikombe cy’uko ariwe washoboye gushyira abagore benshi mu nzego z’ubuyobozi.
Ibi ariko ni byari agakingirizo kuko muri buri nzego haba hari urwego rwa gisilikari (RPA) rushinzwe gufata ibyemezo no kuburizamo ibyemezo byose bitajyanye na gahunda zihishe za Kagame (hidden agenda). Ntiriwe ndondora abadamu bacishijwe bugufi, bagafungwa cyangwa bakeguzwa nabi mu nzego zinyuranye bitewe gusa n’uko bashatse kuvuga uko bo babona ibintu, nahita mpera ku mutegarugori INGAABIRE VICTOIRE mbona ko ari inararibonye muri Gender. Yagize ngo arashyira mu bikorwa ibyo abaturage twahuguwemo na Kagame , murore aho ari. None se ko mwatubwiraga ko uburenganzira buharanirwa, butakwizanira, tubigenze dute? Dukoreshe iyihe methode? Agnes Uwimana Nkusina Saidati Mukakibibi, bariya banyamakuru barazira iki ? Abaturage ubwabo bigishijwe ko umunyamakuru ari ijisho rya rubanda rugufi, bakaba n’ijwi ryabo. Nyamara dore uko umugore witanze mu itangazamakuru agaraguzwa agati, ni akumiro! Ndabona ibya Gender mu Rwanda bibaye inkuru ishobora gucengera uwemeye gukoreshwa, nta apport agize ku byo bamutekereye. Bagabo, (Kagame)rekeraho kutuzunguza no kutunigana ijambo ngo abo mufatanya gusahura igihugu babe agakingirizo ko guhamya ko abagore bateye imbere.
II. Ingingo ya kabiri ari nayo yahaye abayobozi uburyo legalisé bwo gusahura igihugu ndetse abaturage babihaye umugisha ni: IMIYOBORERE MYIZA (la bonne gouvernance) no KWEGEREZA ABATURAGE UBUYOZI (Décentralisation)
Icyo nibuka mu byibanzweho ni uko amajyambere arambye abaturage bagomba kuba bagize uruhare mu kuyatekereza no kuyubaka. Bagomba :
– gusesengura ibibazo byabo ku mirenge yabo bafashijwe n’ababahuguye.
– Kubishyira ku rutonde bakurikije uko bibaremereye
– Guhitamo ibiri rusange
– Gutekereza ku bisubizo bishoboka, aho byaturuka n’uburyo byashyirwa mu bikorwa
– Gutekereza ku mishinga yakemura ibibazo byabo no kuyitegura
– Kuyishyira abayobozi nabo bagakora document ikubiyemo ibyo abaturage bo ubwabo bivugiye,iyo document akaba ariyo bashyira abaterankunga .
Iyo abaturage babwirwaga amagambo nk’aya, ibyishimo byarabarengaga( Cyane cyane ko mu guhuragura ibigambo nk’ibi nta musilikari wabaga abahagaze hejuru),nyamara ntibatsinze kumirwa, kuko buryo ikinyoma nticyiriza umunsi !
Uretse ingingo yo gutekereza no kugira uruhare mu guhimba imishinga ya buri wese ku giti cye, twigishijwe n’abaterankunga no gutegura imishinga y’Amajyambere ndetse n’imishinga iciriritse.
– Iyi ni ingingo yatumye abaturage birya imyotso hafi ya bose mu bahuguwe buri wese yagize igitekerezo cy’umushinga uciriritse kubera inkubiri ya micro finance aho ni ku ngingo yo gutegura imishinga iciriritse.
-Ku byerekeye Gutegura imishinga y’Amajyambere abaturage babigizemo uruhare; aha niho habaye ibitangaza cyane, nyuma yo kwerekwa uko umushinga w’Amajyambere utegurwa , twasobanurirwaga n‘ibyerekeye itangwa ry’amasoko ( Impapuro za ngombwa kugira ngo ube washobora kujya mu ipiganwa) ku buryo bunononsoye kuko ariyo gahunda yagombaga kuzana Amajyambere yihuse.
Bagenzi, uwababwira ukuntu aya masoko yakenesheje Abanyarwanda cyane cyane rubanda rwa giseseka mwakumirwa:
Inkunga abaturage bari baragenewe y’udushinga duciriritse ntibayibonye kuko abayobozi batigeze bahitisha ibyifuzo by’abaturage . Mbibutse ko aba bayobozi kudahitisha ibibazo by’abaturage atari bo ahubwo baba bari sous pression ya RPA ( yo yonyine iba izi hidden agenda ya FPR). Abayobozi rero ku nzego zo hejuru (babitegetswe kandi na za nzego za gisilikare bibangikanye) bahisemo guhindura ibyifuzo by’abaturage aho kwerekana ko bifuje imishinga iciriritse, bakabeshya ko abaturage basabye ibiro by’imirenge , amavuriro, imihanda n’ibindi byabafashije kubona uko bakoresha iyo nkunga .
Aha rero niho benshi mu bayobozi bagiye bakoreshwa n’inzego za gisilikari kuko isoko ryajyaga gutangwa nyir’ukurihabwa azwi mbere ,kuko umusirikari runaka yiherereranaga umukuru w’akarere cg ukuriye itangwa ry’amasoko akamusaba kumvisha abandi ko isoko rihabwa umuntu runaka kandi ko n’ubwo ari uwo ugaragara isoko ari iry’uwo musirikari kandi ko azabagurira (ruswa). Abatanga amasoko nabo bati n’ubundi se ko ari ibyabo. Nzaba mbarirwa!!!
Barariye ariko ntibigeze bahaga n’ubu biracyakorwa. Ba rwiyemezamirimo rero bo mu giturage iyo babaga bishoye badafite umusirikare bazagabana isoko runaka, nibwo wumva ngo barafunzwe bahimbiwe ibyaha binyuranye. Abandi nabo kubera guhakirizwa ntibigeze bava ku iyogi ahubwo benshi bagiye basubira ku isuka.
Nguko uko porogarame ya micro-finance na micro-credit yasimbujwe ibiro by’imirenge bitigeze bikorerwamo, amavuriro atarigeze yinjiramo abavuzi, imihanda ikubakwa n’aba ingenieur batazi gusoma no kwandika ngo ni uko baturutse i Buganda da !!!… abapiganwa si ugusiganwa ariko abatanga amasoko bakaryumaho bati aho gupfa none nzapfa ejo.
Nibuka ko ibi byakajije umurego guhera muri mu mwaka w’2000, ubwo leta yotsaga igitutu imiryango (ONG) kujya muri processus de désengagement progressif ngo abaturage bamaze gucengerwa n’inyigisho ntibagikeneye accompagnement y’abaterankunga .Ku ikubitiro, userukira buri ONG yagombaga kuba ari umunyarwanda kuko biba biboroheye kumushyiraho iterabwoba (intimidation) kurusha abazungu ,étape yakurikiyeho ni ukubwira ABATERANKUNGA ko amafaranga agomba kujya anyuzwa muri za ministeri ,bityo amafranga agacungwa na ONG na Gouvernement. Icyo navuga ni uko bitajya byorohera inzego ebyiri gufata ibyemezo ku, abantu babangikanye buri ruhande rufite amabwiriza rugenderaho. Ntibyoroheye na gato abakoreraga kuri terrain. Ibyo nabyo byazanaga intrigues bamwe bagahitamo guturumbukamo cyangwa hakaba abategekwa kwegura ngo ku bushake bwabo !
III. Décentralisation et Bonne Gouvernance zabahaye uburyo n’inzira zo gukanda abaturage.
Inzego zishyira mu bikorwa imigambi ya Leta muri volets zose zitwa ko zatowe n’abaturage: mbyita gutyo kuko buri karere kaba gafite umusirikare ugashinzwe ukurikirana gahunda zose, ni nawe rero uhitamo abakandida, bikazitwa ko ari abaturage ubwabo babatoranyije. Harimo abakandida abasilikari bashyira imbere :
-bashaka kumenya position politique yabo no kubatesha umutwe;
-hari n’abashyirwa imbere mu rwego rwo kugororerwa (amabi baba bazi gushyira mu bikorwa);
-hakaba n’abakandida babishatse koko, ariko rero bene aba si benshi. Niyo mpamvu usanga benshi iyo barambagijwe, dore ko ariko babyita, ubwoba burabataha , dore ko baba batekereza ku iherezo ryabo.
Mu by’ukuri, inzego za gisirikari nizo zishyiraho abayobozi ba gisivile kugira ngo bajye babasinyira ku mpapuro izo ari zo zose, ziteguye neza ku buryo buhuje n’amategeko, ariko mu by’ukuri mu bikorwa abayobora ni abasilikari, muri bwa buryo bwa hidden agenda. Abasivili ntacyo bavuga kuko buri gihe abo basirikari bitwa ba Maneko nibo bafata ibyemezo byose. Ng’uko uko amasoko asinywa agahabwa abatabishoboye, ni nako impapuro zifunga abantu zisinywa, ni n’uko nyine hasinywa raparo z’ibyagezweho kandi bitagaragara… Umuyobozi ushyira mu gaciro akanga gusinya ibyo binyoma biba byateguwe n’urwego rwa gisilikare ahita asabwa kwegura.
Décentralisation yo mu Rwanda yari itezweho ko umuturage koko azagira uruhare ku bimukorerwa ,ariko uko Leta igenda ihindagura uburyo bwo kuyishyira mu bikorwa niko umututage arushaho gukandamizwa. Muri gahunda yo guhindagura territoire administrative : havuyeho amakomini, hajyaho uturere; bukeye byose barongera barabishwambagura bashyiraho imirenge ,uturere n’intara : iyo witegereje ubona neza ko ako kavuyo kose ari uburyo bworoshye bwo gutuma PAUL KAGAME yihurira ku buryo bwihuse n’abayobozi bo ku nzego z’uturere ndetse n’imirenge abatoza uburyo bwo gukanda abaturage, kubambura imitungo yabo, ubundi akabagororera kubatuka ko ntacyo bakora n’ibindi .Dore ko nk’ubu abayobozi b’uturere basigaye ari 30 n’ababungirije 60, kubahuriza hamwe nko muri iriya sale yo muri Muhanga cyangwa muri salon mu rugwiro biroroshye cyane.
Ikibabaje muri ibi byose ni uburyo weguzwa wandujwe imbere y’abaturage uzira gusa ko wagerageje kwinyagambura kugira ngo ube wafasha abaturage kurengera uburenganzira bwabo. Kugira ngo impamvu zo kukwigizayo ziboneke, bamwe muri bagenzi bawe basabwa kuguhimbira “un dossier administratif”yerekana imikorere mibi yawe. INAMA NJYANAMA IKABA IBONYE UMURIMO, ari nako abo basirikare bayicamo ibice, bamwe bakumva ko ari abakozi b’abo basirikare; dore ko nta nama n’imwe ubuyobozi bwa gisivili bushobora gukoresha hatari abahagarariye ingabo.
Umwanzuro
Abashaka gukorera politiki mu Rwanda, hari ikintu gikomeye mugomba kwitaho: niba koko mushyize imbere gukorera abaturage. Nimurwane inkundura abasilikari bave muri politiki. Bilan y’ubutegetsi bw’abasilikari guhera mu 1973 kugeza ubu murayizi: ni imikorere mibi ishingiye ku kureba bugufi cyane, intambara z’urudaca na jenoside , nta kindi cyiza batugejejeho. Abasilikari nibasezererwe muri politiki, iharirwe abasivili, murebe ko igihugu cyacu kitava mu rwobo, abaturage bakongera bakagira agaciro , bakishyira bakizana mu rwababyaye. Niba bitabaye ibyo umwiryane n’ubwicanyi ntibizashira muri iki gihugu.
Mariane Mutumwinka
Kigali
sage (lundi, 16 avril 2012 11:01)
Wowe wanditse iyi nkuru, shaka ukuntu ubohoza igihugu hanyuma iby’ubutegetsi bwa gisirikare bizirwaho mu nuyuma.
iki cya P.D Habumuremyi (lundi, 16 avril 2012 10:58)
iki ni gihone mukireke kivugire agatsiko katsembye benewacyo mu Ruhengeri na Gisenyi kirakomba amasahani yo kwa Kavume
sinemeranywa nawe (lundi, 16 avril 2012 10:55)
ahubwo nimufate intwaro turwane nagatsiko ka Kagame tugakure ku butegetsi dushyireho ubutegetsi amoko yose yibonamo. mu nzego zose abahutu bagire 60 % abatutsi 39% abatwa 1%. naho ubundi u Rwanda ntiruzagira amahoro arambye
kiki (lundi, 16 avril 2012 10:54)
nformation trickling in indicates that Rwanda Chief of Staff Reserve Forces Gen. Fred Ibingira, who was placed under house arrest in January over cases of indiscipline, has reportedly fled the country.
Multiple military sources in Rwanda have expressed fear to Chimpreports.com news desk that Ibingira mysteriously disappeared on Saturday night.
Our investigations desk is working round the clock to confirm the reports with the Rwanda army spokesperson.
Ibingira was arrested alongside three other high ranking army generals on January 18 on orders of President Paul Kagame.
Ibingira, Division Commander Brig. Gen Wilson Gumisiriza, External Security Director Col. Dan Munyuza and Director of Military Intelligence Brig. Richard Rutatina were accused of indulging in dubious deals in Congo, acts that violated the code of conduct of the Rwanda army.
On January 18, Rwanda Army spokesperson Col. Joseph Nzabamwita said the generals “are under investigation for acts of Indiscipline with respect to getting involved in civilian business dealings in Democratic republic of Congo.”
The long-lived detention of the generals recently worried family members and brought Kigali on the spot for violation of human rights.
US representative to United Nations Susan Rice last year warned Kigali against denying its citizens civil liberties.
Since the arrest of the generals, speculation has been rife they were in touch with exiled renegade Generals Kayumba Nyamwasa and Col. Patrick Karegeya.
The development was so interesting given that the affected officers held sensitive positions.
However, during a recent interview with this investigative website’s editor, Rwanda’s envoy to Kampala Gen. Frank Mugambage said:
“The arrest of the generals is about accountability. It goes against what their institutions stand for. They were put under house arrest for involving themselves in illegal Congo business deals. If it’s established that whatever actions they were engaged in were contrary to the code of conduct of the institutions they serve, courts will do their job. They are being investigated.”
He added: “When you take the position of leadership, you must live to expected standards of what it calls for. If you misuse power, you are held accountable. Whether you are minister or general, you must work for common good. This is a disciplinary measure which is part of effecting accountability.
Mihigo (lundi, 16 avril 2012 10:35)
u Rwanda rwagize ibyago rugira abantu bitwa inkotanyi bukeye hakurikiraho abandi bitwa interahamwe iyo rutagira ibyo byorezo byombi ntabwo ruba rwarapfushije millioni z’abantu bangana kuriya bose na n’ubu bagipfa
Abahutu (lundi, 16 avril 2012 10:00)
None se ko inda nini y’abahut yabatanze imbere mukagera naho murya abantu, miliyoni y’Abatutsi mu minsi ijan gusa, icyo mutakora ni iki ngo muyuzuze
Aba Bahutu ni ibikoresho! (lundi, 16 avril 2012 09:40)
Kuba umusivili ukaba n’UMUHUTU, ukongeraho kuba n’umukiga….uba ukora iki muri Leta y’abasilikari b’Inkotanyi uretse guhunahuna wishakira icyo washyira mu gifu cyawe ?
Bihibindi (lundi, 16 avril 2012 08:41)
Ariko interahamwe mwarasaze, mwanga Ibingira urunuka kubera ko yakoze nkamwe? Kandi we yishe abari barishe abantu, n’ubwo hagenedeyemo abana babo ariko na Bibiriya irabuvuga ko abana bazahorwa ibyaha bya ba se.
Ubwa rero usubiye inyuma neza wasanga atari Ibingira bazize ahubwo barazize ibikorwa bya ba se. Abagenocideri (nari ngiye kuvuga Abahutu ariko sinemera ko bose bakaze génocide ni ubwo abensi bayirebereye bogeza nk’umupira) nabo bagomba gupfa kugirango bunve ko kwica ari bibi. Dore igihe mwari mwarahereye, hagombaga kuboneka abantu nka Ibingira, niba yarabikoze koko akabakubita akanyafu.
Icyibazo ni uko aho gusubiza amaso inyuma ngo murebe ukuri murushaho kurakara. Birabaje. Naho niyo Ibingira yahunga cg agapfa hari ba Ibingira benshi, burya si buno.
Monsieur President Kagame (lundi, 16 avril 2012 08:38)
Uriya musaza arazira iki? Doctrine ya FPR n’ amafuti. Abajyanama bawe birukane ntacyo bamaze.Senyura ishyaka FPR na Ibuka bikoreza Cyomoro wabyaye akagaga atazakira ejo.
Ureste abahahamutse batakigira umupaka , umuntu wese ufite ubwenge yibaza ukuntu ishyaka uhagarariye FPR rivuga riti Murwanda ntamoko ahari ,mukongera muti genocide yakorewe abatutsi. Abantu bangahe Leta ifungura bagasubizwa mu magereza na ibuka. Ninde utegeka abaturage ? n’ibuka cyanga ni Leta? Abajyanama bawe ntacyo bakora,abakunekera ntacyo bamaze .Tabara uriya musaza arazira ubusa ntamutekano w’igihugu yahungabanyije.
MAGAYANE II
KARENZI AZAGARURA IHUMURE MURWANDA. (lundi, 16 avril 2012 08:23)
@ 20 Ureba kure rwose nako urerekwa , kuko njye nabonye kera ko ihumure murwanda lizagarurwa na NYAKUBAHWA GEN KARENZI KARAKE ( KK ) rwose na SAM KAKA , kuba kagame asubijeho i team ya kera nicyo kimenyetso n!!!
NB: Karenzi nawe azi ko 95% bye ali ukwicwa na Kagame
bityo nawe akaba ali Geshi kandi uzi Kagame neza !!!
is a game man !!!
Kagame yasobanuliye Karenzi ko bagomba kuyoborana igihugu kuko KARENZI niwe winjize IGISASU CYAHANUYE INDEGE ali naba MINUAR BAKIVANYE KUMULINDI so buliya rero ngo aramwibutse , aliko AKARUTA AKANDI KALI BUKAMIRE kulikira umukino
Mugisha (lundi, 16 avril 2012 08:19)
Igihe cyose hatabonetse umuntu/abantu bahaguruka bakavuga bati ibi ni bibi ndabivuze mu ruhame yaba umusivili cg se umusirikali kabone n’iyo yabizira iby’ubutwari mu Rwanda mube mubishyize ku ruhande,kuko abanyarwanda dukwiye kubakira ku bumwe n’ubwiyunge nyakuli buzira ubwikunde no kuba mpemuke ndamuke. Ubizi cg utabizi gukora uzi neza ko hari abantu utsikamira ntagukunda igihugu na gato birimo cyakoze bamwe ibyo ntibabyumva kuko bitabakorerwaho,ariko mu Rwanda abategetsi bakwiye guhitamo kubahwa n’abaturage aho gutinywa n’abaturage,ibyo kandi bitandukanye n’ahandi aho demokrasi yashinze imizi Kuko abayobozi ni bo batinya abaturage kuko mu byukuli baba barasyhizweho n’abo baturage iwacu rero iyo abaturage batinya abayobozi bisobanurako abo bayobozi bishyizeho uretse iby’amatora yuzuye uburiganya ko kandi abaturage mu by’ukuli nta jambo bafite mu gihugu cyabo,ariko kuba ingaruzwamuheto/ingwate/inkoreragahato
NTANKUBA IKUBITA INKUNGUZI (lundi, 16 avril 2012 08:14)
IBYA CAPORAL IBINGIRA NI BIBILI :
1 . BAMUFUNGIYE IWE BAMUTEGURA KUMUHA MISSION IMPOSSIBLE
YO KUZAVUGA KO YATOROTSE NONEHO AKAJYA KWICA
NO KUROGA KAYUMBA , RUSADINGWA , MUSONERA, NA KAREGEYA
NABANDI ALIKO ABA NIBO BALI FIRST TARGET
2 . MUZIKO MUMINSI 9 ISHIZE HAHWIHWISWAGA KO IBINGIRA
YARASHWE ISASU MUMUTWE NA KAGAME UBWE , NYUMA BIKAVU
GWA KO ALI WE WIRASHE MUMUTWE !!! IBYO NABYO
NTAWABIHAKANA KEREKA UWAMUBONYE MULI IKI GITONDO .
CONLUSION : BIRANASHOBOKA KO YABA YALISHWE , NONEHO BAGATANGAZA KO YAHUNZE , KUKO KILIYA KINYAMAKURU IYI NKURU ILIMO GUKUNDA KWAMAMAZA IBINYOMA BYA « RPF’ YABA RERO YALISHWE , NKUKO MULI IYIMINSI ABANTU BISHWE BATAKIBATA KUMIHANDA NKA KERA CG MUKAGERA , BABASHYIRA AKANTU UBUNDI IMIBILI BAKAYIJYANA KUGISOZI , NINAYO MPAMVU UBU ABAPFU BIYONGEREYE CYANE , KUKO ABAGIYEYO MWESE NGIRANGO MWIBONEYE ABAPFU BASHYASHYA RWOSE !!!
IBINGIRA yahunga iki? (lundi, 16 avril 2012 07:57)
ngo IBINGIRA mu buhungiro?
ibi nta humure biteye kuko ububi bwe agendana na bwo, aho yaba ari hose n’iyo yaba yapfuye, ni ububi bwigize umuntu nta cyabihanagura keretse Uwiteka gusa.
None ngo yahunga se? ahunga iki se buriya nawe ajya agira ikimutera ubwoba? ni igiki ashobora gutinya cyamutera ubwoba kurusha ibyo we yakoze? Keretse niba hari nk’ibintu byiza bari bamusabye gukora akaba abona atabyishoborera!
Kera bajyaga bavuga LIZINDE Théoneste ko ari umugome ariko ubu umugereranyije na IBINGIRA wasanga LIZINDE yari umwiga naho undi akaba Professeur émérite!
Ababizi neza batubwire igihugu yagiyemo cg ikirere aherereyemo twikirize amagara da!
bamenya@ (lundi, 16 avril 2012 07:43)
Ryumeho : karenzi karake agiye kuba rais wa taifa w ikihe gihugu fori?? Ihangane gato urebe uko intama zambarwa!!
Impirimbanyi (lundi, 16 avril 2012 06:26)
Iyi foto ntabwo ijyanye n’inkuru. Haramaganwa abasirikari bivanga muri polotiki, hagashyirwaho ifoto yiganjemo abasivili.
Libonukuri (lundi, 16 avril 2012 04:35)
Ibingira atoroka! Rahira ko atari umutwe wa Kagame wo kugira ngo ajye gufatanya generali Bosco Ntaganda mu rugamba rwo kubohoza Congo ku ncuro ya gatatu. Ntimwibuka ko bigeze kuvuga ngo arafunze naho ari kurimbura anahutu mu Ruhengeri? Kagame ntashobora gutuma ibingira atoroka kuko azi byinshi bye. Ahubwo yamuha ibyo ashaka byose. Icyo ashaka turakizi : kongera guteza intambara muri Congo kuko amabuye bari barasahuye amaze kugabanuka.
HYPERLINK « http://jeanuwimana@yahoo.co.uk » t « _blank » Muteziminsi (lundi, 16 avril 2012 03:24)
Fred IBINGIRA ngo yahunze!!!!
1). Naze aliko azasobanure neza, ubulyo yishe « Mgr Phocasi NIKWIGIZE »!!!!
2). Naze asobanure neza ubulyo yishe impunzi za KIBEHO!!!!
3). Naze asobanure neza ubulyo yishe impunzi muli Zaire!!!!
Muteziminsi